MAINPP NAFI DAKWAAN PENCERAMAH MASJID JADI RUMAH IBADAT BUKAN ISLAM

GEORGE TOWN: Majlis Agama Islam Negeri Pulau Pinang (MAINPP) hari ini menafikan dakwaan seorang penceramah bebas, Ustaz Zainul Asri Mohd Romli bahawa kononnya sebuah masjid di negeri itu kini telah dijadikan tempat ibadat orang bukan Islam.

Yang Dipertua MAINPP Datuk Ahmad Zakiyuddin Abdul Rahman berkata tuduhan itu tidak berasas dan dilihat mampu menimbulkan salah tanggap masyarakat serta perbalahan antara kaum serta agama di negeri ini.

Beliau berkata pihaknya baru-baru ini ada menerima video kuliah Zainul Asri di aplikasi TikTok bertarih 14 Feb lepas yang menunjukkan penceramah bebas itu mengeluarkan kenyataan tersebut.

“MAINPP dengan sekeras-kerasnya menafikan tuduhan liar itu kerana secara fakta, merujuk kepada ‘Interim Register’ lot yang dimaksudkan, terdapat 20 pemegang amanah asal bagi Kong Hock Keong Temple melalui Perintah Mahkamah (Peletakan Hak) Jilid 2, Fol. 61 pada 28 Disember 1973, yang kemudiannya berlaku pertukaran pemegang amanah disebabkan kematian.

“Lot 523 itu adalah terbitan daripada Lot 71 (2) TS. 19, Daerah Timur Laut yang mana lot tanah tersebut berstatus gred satu,” katanya dalam kenyataan hari ini.

Beliau berkata pada asalnya (rujukan Deed Poll bertarikh 10 Julai 1888), tanah itu telah dimiliki oleh pemegang amanah berkenaan bagi Kong Hock Keong Temple No. 30 Pitt Street melalui Grant: No 2420 tahun 1838, iaitu pemberian daripada The Public Seal of the Colony oleh Gabernor dan Komander Negeri-Negeri Selat iaitu Cecil C. Smith.

Sehubungan itu, Ahmad Zakiyuddin yang juga Timbalan Ketua Menteri 1, berkata MAINPP menuntut permohonan maaf secara terbuka daripada Zainul Asri bagi menjernihkan persepsi negatif yang mula tersebar dalam kalangan umat Islam di Pulau Pinang. –AlHijrah Online


WARGA EMAS, PENERIMA VAKSIN SINOVAC PERLU AMBIL DOS PENGGALAK SEBELUM 1 MAC

PUTRAJAYA: Status vaksinasi penerima dos vaksin lengkap Sinovac serta warga emas berusia 60 tahun ke atas akan bertukar menjadi tidak lengkap jika tidak mendapatkan suntikan dos penggalak, sebelum 1 Mac depan.

Menteri Kesihatan Khairy Jamaluddin Abu Bakar berkata, suntikan penggalak tersebut perlu diambil bagi mengelak jangkitan lebih teruk terutamanya dengan lonjakan kes berkaitan varian Omicron.

Tambahnya, individu terlibat yang tidak mengambil dos penggalak tidak layak untuk menerima kemudahan yang diberikan kepada penerima dos lengkap vaksin COVID-19 termasuk beberapa sekatan ke atas mereka

“Mulai 1 Mac, sijil vaksinasi digital mereka akan bertukar status daripada kuning kepada putih, bermakna mereka tidak diberi vaksin sepenuhnya.

“Kementerian Kesihatan (KKM) meminta supaya individu berusia 60 tahun ke atas segera mendapatkan dos penggalak dan boleh datang secara secara walk-in di mana-mana Pusat Pemberian Vaksin (PPV) berhampiran,” katanya dalam sidang media hari ini.

Menurut Khairy, kira-kira satu juta atau 32 peratus warga emas dikenal pasti masih belum mengambil dos penggalak vaksin COVID-19.—AlHijrah Online


HASANUDDIN MOHD YUNUS DILANTIK YANG DIPERTUA YADIM

PUTRAJAYA: Yayasan Dakwah Islamiah Malaysia (YADIM) hari ini mengumumkan pelantikan Datuk Hasanuddin Mohd Yunus sebagai Yang Dipertua yayasan itu.

Dalam satu kenyataan hari ini, YADIM memaklumkan pelantikan Datuk Hasanuddin telah dipersetujui oleh Perdana Menteri, Datuk Seri Anwar Ibrahim.

Pada masa yang sama, Profesor Madya Dr Adi Anuar bin Azmin @ Che Wan pula dilantik sebagai Timbalan Yang Dipertua bagi badan dakwah itu.

Lantikan bagi kedua-dua jawatan bukan eksekutif berkenaan berkuatkuasa pada 3 Mei lalu.

Datuk Hasanuddin adalah individu yang berpengalaman luas dalam bidang pengurusan dan hal ehwal masyarakat, yang disifatkan sesuai dengan gerak kerja YADIM yang akan melibatkan dakwah kepada orang ramai.

“Datuk Hasanuddin Mohd Yunus yang juga bekas Ahli Parlimen Hulu Langat itu juga sebelum ini aktif dalam aktiviti kemasyarakatan selain terlibat dengan badan badan bukan kerajaan,” jelas YADIM dalam kenyataan itu.

Manakala itu, Profesor Madya Dr Adi Anuar pula merupakan pensyarah kanan di Universiti Malaysia Perlis yang bertugas di Fakulti Perniagaan dan Komunikasi.

Sesuai dengan penglibatan beliau dalam bidang pendidikan, lantikan Profesor Madya Dr Adi Anuar diyakini akan membantu YADIM dalam melahirkan daie-daie muda dakwah di negara ini.

YADIM juga percaya, pengalaman dan kepimpinan kedua-dua tokoh yang dilantik itu akan meningkatkan kemampuannya sebagai badan dakwah yang menyebar nilai-nilai murni Islam dengan Rahmah sesuai dengan aspirasi Malaysia sebagai sebuah negara Madani. –Alhijrah Online


LETUPAN BOM DI MAKASSAR

MAKASSAR: Satu letupan bom dilaporkan berlaku hari ini di hadapan sebuah gereja di Makassar, Indonesia.

Kejadian berlaku sekitar jam 10.28 pagi tadi.

Menurut polis tempatan terdapat mangsa yang cedera akibat letupan namun perinciannya masih belum diketahui.

Beberapa mangsa dilaporkan dibawa ke hospital selain terdapat anggota badan manusia di lokasi letupan.

Kenderaan yang diletakkan di kawasan berdekatan gereja tersebut turut musnah akibat letupan.

Punca insiden masih disiasat dan polis mengawal ketat lokasi kejadian. — AlHijrah Online.


KEMANGKATAN PRESIDEN UAE: BENDERA PERIBADI AGONG DIKIBAR SEPARUH TIANG LIMA HARI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan supaya bendera peribadi Baginda dikibarkan secara separuh tiang di Istana Negara selama lima hari berturut-turut bermula hari ini.

Menurut Datuk Pengelola Bijaya Diraja Istana Negara Datuk Ahmad Fadil Shamduddin, ia sebagai tanda berkabung Seri Paduka atas kemangkatan Presiden Emiriah Arab Bersatu (UAE) dan juga Pemerintah Abu Dhabi Sheikh Khalifa bin Zayed Al Nahyan, semalam.

Beliau berkata Al-Sultan Abdullah juga menitahkan Majlis Agama Islam Wilayah Persekutuan dan Jabatan Kemajuan Islam Malaysia agar mengadakan majlis bacaan Yasin dan tahlil di masjid-masjid di Wilayah Persekutuan selama tiga hari bermula hari ini untuk dihadiahkan kepada Almarhum Sheikh Khalifa.

“Seri Paduka turut mengajak rakyat bersama-sama mendoakan agar roh Almarhum dicucuri rahmat Allah SWT dan ditempatkan bersama mereka yang beriman dan beramal soleh,” katanya dalam kenyataan di sini hari ini.

Ahmad Fadil berkata Al-Sultan Abdullah telah menghubungi Putera Mahkota Abu Dhabi Sheikh Mohamed bin Zayed Al Nahyan semalam untuk menzahirkan ucapan takziah secara peribadi kepada Putera Mahkota itu  dan seluruh keluarga.

Al-Sultan Abdullah dan Sheikh Mohamed adalah rakan kolej di Akademi Tentera Diraja Sandhurst, United Kingdom pada tahun 1978 serta 1979, dan persahabatan akrab kedua-dua pemimpin kekal hingga sekarang.

Di samping itu, Malaysia dan UAE mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Ahmad Fadil berkata Seri Paduka berkenan berangkat ke Abu Dhabi esok (15 Mei) untuk bersama dengan ketua-ketua negara dan kerajaan lain untuk memberi penghormatan terakhir kepada Almarhum.

Istiadat penghormatan terakhir Almarhum Sheikh Khalifa dijadualkan berlangsung selama tiga hari bermula hari ini hingga 16 Mei 2022.–AlHijrah Online


PASTIKAN KESAHIHAN TERLEBIH DAHULU JIKA DITAWARKAN VISA FURADA – IDRIS

KUALA LUMPUR: Umat Islam di negara ini dinasihatkan supaya lebih teliti dan berhati-hati sebelum menggunakan khidmat mana-mana pihak yang menawarkan visa furada bagi menunaikan ibadah haji.

Menteri di Jabatan Perdana Menteri (Hal Ehwal Agama) Datuk Idris Ahmad berkata ini bagi mengelakkan mereka daripada menjadi mangsa penipuan pihak-pihak yang tidak bertanggungjawab menawarkan pakej haji palsu.

“Visa furada adalah visa yang tidak berkaitan dengan Tabung Haji (TH). Kita harapkan biar ‘verify’ (sahkan) elok-elok. Kita tak mahu nanti apabila berlaku sesuatu yang tidak diingini, bebannya nanti diletakkan pada TH.

“Sebab itu kita harapkan supaya apa sekalipun, pastikan supaya visa itu memang tulen dan ada penerbangan dan penginapan di sana. Itu yang kita harapkan kepada mereka kalau ditawarkan dengan visa furada ini,” katanya kepada Bernama.

Visa furada ialah visa yang diuruskan sendiri dan dilaporkan dikeluarkan oleh Arab Saudi tanpa melibatkan jumlah kuota yang diperoleh TH.

Bernama sebelum ini melaporkan hasil tinjauan menerusi media sosial mendapati promosi berkaitan visa furada semakin rancak dilakukan oleh pihak tidak bertanggungjawab yang menjanjikan bakal jemaah berlepas pada 5 Julai.

Promosi itu agak meragukan kerana Arab Saudi telah menetapkan penerbangan terakhir bagi haji adalah pada 4 Julai apatah lagi ia semakin hampir dengan Hari Wukuf.

Pakej yang ditawarkan bermula daripada RM38,000 hingga RM56,000 dengan bayaran pendahuluan RM15,000 untuk urusan visa di Kedutaan Arab Saudi.

Meskipun meminta deposit, pelanggan dimaklumkan peluang ke Tanah Suci hanyalah 50-50, dan sekiranya gagal, wang akan dikembalikan pada tempoh yang tidak dapat dipastikan atau pemohon boleh membuat aduan kepada pihak berkuasa berdasarkan resit yang akan diserahkan.–AlHijrah Online


TURKI HANTAR PULANG MILITAN DAESH

ISTANBUL : Turki mula menghantar pulang anggota militan Daesh yang ditahan ke negara asal mereka dalam tempoh 72 jam.

Langkah itu sebahagian usaha Turki untuk memberi tekanan kepada negara Eropah yang enggan mengambil semula rakyat mereka yang direkrut kumpulan itu.

Menteri Dalam Negeri Turki, Suleyman Soylu berkata negaranya bukan ‘hotel’ untuk tahanan Daesh dari negara lain.

“Sekarang kami akan mula pulangkan mereka kepada kamu,” kata Soylu menegaskan proses penghantaran pulang akan bermula Isnin ini.

Menteri Dalam Negeri Turki itu, bagaimanapun tidak menjelaskan dengan jelas bagaimana pihak terbabit dihantar pulang atau apa akan berlaku jika negara asal enggan menerima tahanan itu.

Beberapa negara Eropah bertindak membatalkan kewarganegaraan tahanan militan itu, sekali gus menjadikan mereka hilang kerakyatan. – Agensi


IBU REDA ANAK ‘PERGI’ PADA HARI JADI

KOTA TINGGI: Ibu kepada remaja perempuan yang lemas ketika mandi di pantai Tanjung Balau, Bandar Penawar di sini pagi tadi, reda dengan pemergian anaknya walaupun tragedi itu berlaku pada tarikh hari lahirnya.

Radiah Rahmad, 42 berkata dia sedih dan tidak menyangka akan melalui pengalaman ‘pahit’ kehilangan Nurish Qhalisya Suhailizam, 13, yang merupakan anak ke enam daripada tujuh beradik, namun perlu menerima ketentuan Ilahi.

“Ini hari jadi saya yang saya akan ingat sampai mati. Saya sedih sangat, ingatkan saya yang mati dulu. Hari jadi saya hari ini, hari jadi dia pula 22 Sept nanti. Dia ada minta hadiah, tetapi dia kata kalau mak tak dapat bagi tak apa, nanti kawan-kawan dia boleh bagi.

“Saya reda dan terima ketentuan ini. Dia pergi pada hari Jumaat,” katanya ketika ditemui di lokasi kejadian di sini hari ini.

Radiah berkata hubungan dia dengan Nurish Qhalisya sangat rapat apatah lagi setiap malam anaknya yang mempunyai sakit sawan itu tidur dengannya, malah sempat menggunting rambut anaknya itu semalam.

Menurutnya lagi dia telah memberi keizinan kepada anaknya untuk ke Tanjung Balau dan sempat berpesan supaya tidak mandi pantai kerana dia tidak pandai berenang.

“Saya sempat mengejutkan dia pukul 5 pagi tadi dan melihat dia kelam-kabut bersiap untuk keluar. Dia minta izin nak ke Tanjung Balau bersama kawan-kawan sebab bosan duduk di rumah. Saya pesan jangan mandi dan dia kata dia pergi nak bergambar sahaja, sebab itu saya izinkan,” katanya.

Sementara itu, bapa mangsa, Suhailizam Mohd Onir, 47, berkata dia mula berasa tidak sedap hati apabila Nurish Qhalisya tidak menjawab bila mahu pulang ketika menghantar anaknya itu ke rumah kawannya kira-kira pukul 7.30 pagi

“Saya tanya balik macam mana, pukul berapa. Dia cuma jawab ‘tak tahu lagi balik’. Masa dia cakap macam itu rasa tak sedap hati, baharu nak rehat kat rumah, isteri dapat berita macam ini,” katanya.

Dalam kejadian pagi tadi, sekumpulan enam rakan ke pantai berkenaan untuk beriadah dan mandi-manda di kawasan berhampiran.

Nurish Qhalisya disahkan lemas, manakala dua beradik, Mohd  Asyraf Syazwan Mohd Fairuz, 7, dan Nur Azrin Syazwani, 13, dilaporkan kritikal dan kini di bawah pemantauan di Unit Rawatan Rapi, Hospital Kota Tinggi.

Sementara itu, Siti Alesya Qistina Mustafa, Siti Nur Alysya Abdullah dan Nur Zurin Hafeeza Mohd Azhari masing-masing berusia 13 tahun dilaporkan selamat. – AlHijrah Online


KANAK-KANAK WARGA PERANCIS MAUT TERKENA SENGATAN UBUR-UBUR DI PULAU PANGKOR

IPOH: Seorang kanak-kanak lelaki warga Perancis berusia lima tahun meninggal dunia akibat terkena sengatan ubur-ubur semasa mandi di pantai Teluk Nipah di Pulau Pangkor, pada Isnin.

Ketua Polis Daerah Manjung ACP Nor Omar Sappi berkata dalam kejadian kira-kira pukul 6.45 petang, mangsa menjerit kesakitan semasa mandi bersama-sama keluarganya di pantai berkenaan.

“Orang awam yang berhampiran dengan mangsa telah datang dan membawa mangsa ke tepi pantai dan mendapati mangsa telah terkena sengatan ubur-ubur.

“Semasa mangsa dibawa naik ke darat, mangsa mula tidak sedarkan diri dan keluarganya telah membawa mangsa ke Klinik Kesihatan Pangkor,” katanya dalam kenyataan hari ini.

Nor Omar berkata pihaknya menerima panggilan telefon daripada petugas klinik kesihatan tersebut pada 7.30 malam memaklumkan mangsa telah disahkan meninggal dunia.

Katanya, pemeriksaan ke atas mangsa menemukan kesan lilitan dipercayai sengatan ubur-ubur pada bahagian perut, tangan kiri dan kaki kiri mangsa.

Beliau berkata hasil bedah siasat yang dijalankan di Hospital Seri Manjung mendapati punca kematian adalah disebabkan jellyfish envenomation atau pembisaan ubur-ubur dan kes diklasifikasikan sebagai kematian mengejut.

Pulau Pangkor terletak lebih kurang 90 kilometer dari sini.–AlHijrah Online


LEBIH RM100 JUTA KERAJAAN SALUR UNTUK SEKOLAH PONDOK, TAHFIZ

KUALA LUMPUR: Kerajaan tidak mengabaikan serta meminggirkan institusi Islam sepanjang pandemik COVID-19 melanda negara.

Tegas Ketua Pengarah Jabatan Kemajuan Islam Malaysia (JAKIM) Datuk Abdul Aziz Jusoh, pihaknya telah menyalurkan bantuan lebih RM100 juta kepada sekolah pondok, sekolah agama dan pusat tahfiz khususnya dalam membantu institusi tersebut untuk terus melangsungkan operasi.

Jelasnya, isu pengabaian seperti ini tidak sepatutnya timbul kerana JAKIM sentiasa bertanggungjawab dalam menjaga kepentingan sistem pendidikan islam yang berada di bawah penyelarasan Lembaga Penasihat Penyelarasan Pendidikan dan Pelajaran Agama Islam (LEPAI).

Ikuti laporan penuh Berita Alhijrah 7 Oktober 2021—AlHijrah Online


POLIS TAHAN LIMA LELAKI DIPERCAYAI SERANG PENIAGA DI KULAI

KULAI: Polis menahan lima lelaki warga tempatan sekitar daerah ini, semalam, dipercayai terlibat dalam menyerang seorang peniaga sehingga mendatangkan kecederaan di Jalan Merbau, Bandar Putra, di sini, Selasa lepas.

Ketua Polis Daerah Kulai Supt Tok Beng Yeow berkata suspek yang 18 hingga 47 tahun itu ditahan sekitar Taman Sentosa, Bandar Putra dan Jalan Indahpura, dekat sini, antara 1.30 tengah hari semalam hingga 10.30 malam tadi.

Beliau berkata siasatan awal mendapati ketika kejadian pada 10.45 malam itu, mangsa berusia 41 tahun bersama tiga rakannya yang berniaga di bazar ramadan di Jalan Merbau, telah didatangi empat lelaki untuk berbincang berkenaan perniagaan mercun di kawasan itu.

“Bagaimanapun, ketika perbincangan, seorang daripada empat lelaki tidak dikenali telah bertindak menendang mangsa di bahagian dada sehingga terjatuh, yang kemudiannya diserang dengan senjata dipercayai sebatang kayu, selain dipukul oleh beberapa orang lain ketika hendak menyelamatkan diri.”

“Akibat kejadian tersebut, mangsa telah mengalami kecederaan di bahagian kepala, lebam di muka, tangan kiri dan kanan serta mengalami sakit di bahagian badan,” katanya dalam satu kenyataan, hari ini.”

Jelas Tok, mangsa telah menerima rawatan di Hospital Temenggong Seri Maharaja Tun Ibrahim, Kulai serta kehilangan wang berjumlah RM5,405 dipercayai dirampas oleh individu-individu tersebut semasa kejadian.

Beliau berkata ketika serbuan dan tangkapan, polis turut merampas sebatang kayu dan sehelai baju.

“Hasil siasatan awal, kesemua lima lelaki tersebut mengaku terlibat dalam kes yang disiasat dan motif kejadian dipercayai perselisihan faham. Semua ditahan tidak mempunyai rekod lampau berkaitan jenayah dan direman selama empat hari mulai hari ini hingga Ahad (9 Apr),” kata Tok.

Kes disiasat di bawah Seksyen 394 Kanun Keseksaan, katanya.—AlHijrah Online


COVID-19: MERCY MALAYSIA AGIH RM19.5 JUTA BANTUAN PERUBATAN

Oleh Syed Azwan Syed Ali

KUALA LUMPUR: Mercy Malaysia mengagihkan lebih RM19.5 juta bantuan perubatan, termasuk kelengkapan perubatan dan peralatan perlindungan diri (PPE), kepada petugas barisan depan medikal dan non-medikal seluruh negara bagi mengekang COVID-19.

Bantuan itu adalah hasil sumbangan korporat dan orang ramai, termasuk dua penyumbang terbesarnya iaitu Persatuan Bank-Bank Dalam Malaysia (ABM) yang menyalurkan sumbangan RM10 juta dan Maybank (RM5 juta).

Sehingga 31 Mac lalu, Mercy Malaysia antara lain mengagihkan lebih 173,000 penutup hidung dan mulut (facemask), face shield (4,120 set), pek makanan (10,664), hand sanitizer (5,018), kit hygiene (18,821 set), intubation box (9), gown isolation (2,100), glove medikal (125,000), mesin jahit (12 set), penutup kasut (1,960), termometer (58) dan sut Tyvek (5,405 set).

EXCO Mercy Malaysia, Norazam Ab Samah berkata peralatan perubatan dan PPE adalah komponen terbesar bantuan pertubuhan bukan kerajaan (NGO) itu kepada fasiliti perubatan di seluruh negara selain kepada petugas barisan depan non-medikal.

Beliau berkata Mercy Malaysia juga akan mengagihkan peralatan perubatan kritikal bagi kegunaan unit rawatan rapi (ICU) di hospital seluruh negara seperti 50 unit ventilator, 20 unit pam infusion, 15 unit vital sign monitor dan dua unit ICU monitor.

“Kita kolabarasi dengan beberapa NGO, termasuk agensi kerajaan seperti JKM (Jabatan Kebajikan Masyarakat) dan KKM (Kementerian Kesihatan Malaysia) untuk menyelaraskan bantuan kepada kelompok memerlukan khusus untuk menangani COVID-19 secara teratur.

“Dalam menangani situasi pendemik seperti sekarang, Mercy Malaysia percaya tiada satupun NGO dapat melakukannya tanpa kerjasama. Kita harus bergerak secara kolektif untuk bantu kerajaan menangani COVID-19,” katanya dalam temubual dengan AlHIjrah Online melalui skype dari Pusat Operasi COVID-19 Mercy Malaysia-TNB di Bukit Tunku di sini hari ini.

Sesi temubual secara atas talian itu turut disertai Pengurus Besar Operasi Program Mercy Malaysia yang juga Ketua Misi COVID-19 Mercy Malaysia, Said Alhudzari Ibrahim

Norazam berkata strategi pengurusan bantuan dalam krisis COVID-19 di Malaysia perlu dilihat dari perspektif yang melangkaui fasa kecemasan memandangkan ia adalah pandemik global yang tidak pernah berlaku sebelum ini.

“Khususnya untuk pandemik, fasa emergency tidak boleh dilihat sebagai stand alone. Ia juga harus melibatkan fasa pemulihan dan preparedness (persediaan). Kita kena lihat secara serentak.

“Dalam tim kerja bantuan, termasuk doktor yang dihantar dan petugas yang mengagihkan bantuan ada tim risk-reduction salurkan maklumat bagaimana nak kurangkan risiko jangkitan COVID-19 dan sebagainya,” kata Norazam.

Said Alhudzari berkata, program Mercy Malaysia ketika Perintah Kawalan Pergerakan (PKP) secara umumnya meliputi lapan program utama termasuk pembekalan dan pengagihan PPE kepada petugas barisan hadapan medikal dan non-medikal, termasuk anggota polis dan tentera.

“Kita juga edarkan pek makanan kepada golongan terjejas termasuk kumpulan B40 dan pelarian atau pendatang. Kita cover all the gap yang ada untuk membantu pihak kerajaan menangani COVID-19,” katanya.

Mercy Malaysia turut membuka talian hotline khidmat kesihatan mental dan psikososial (MHPSS) 03 2935 9935 setiap hari dari jam 8 pagi hingga 5 petang untuk membantu masyarakat dari segi pengurusan emosi dan psikososial.

“Kita juga bantu tingkatkan kesedaran umum mengenai COVID-19 melalui penyediaan bahan informasi, pendidikan dan komunikasi (IEC) melalui mikro site Mercy Malaysia selain mengedarkan bahan kesedaran ini ketika pengagihan bantuan,” kata Said Alhudzari.

Mercy Malaysia juga antara NGO bekerjasama dengan Pesuruhjaya Tinggi Bangsa-Bangsa Bersatu Untuk Pelarian (UNHCR) Malaysia, selain Pasukan Tindakan dan Bantuan Persatuan Perubatan Islam Malaysia (IMARET) dan Malaysian Relief Agency (MRA), membantu menyaring kelompok berisiko tinggi iaitu pendatang dan pelarian yang berada di negara ini.

Setakat ini, Malaysia merekodkan 5,425 kes jangkitan COVID-19 dengan 3,295 kes sembuh dan didiscaj dari hospital. Jumlah kes baharu dicatatkan hari ini adalah 36 kes dengan jumlah kematian kekal 89 kes maut. – AlHijrah Online


333,000 TIKET SEMPENA AIDILFITRI

KUALA LUMPUR, 31 Mei -Keretapi Tanah Melayu Berhad (KTMB) menyediakan 333,000 tiket sempena Aidilfitri untuk perkhidmatan keretapi elektrik ETS dan KTM Intercity.

Tiket adalah untuk perjalanan bermula 24 Jun hingga 17 Julai yang akan dijual mulai 8.30 pagi Jumaat ini, kata KTMB dalam satu kenyataan.

KTMB berkata langkah menjual tiket ETS dan Intercity dua bulan lebih awal dari tarikh perjalanan adalah bagi memudahkan orang ramai membuat perancangan perjalanan mereka.

Pertanyaan lanjut mengenai status tiket, jadual tren dan tambang boleh didapati di stesen KTMB berhampiran, Pusat Panggilan KTMB di talian 03-22671200 atau laman rasmi KTMB.

BERNAMA


PASANGAN SUAMI ISTERI DITAHAN TERLIBAT TUJUH KES CURI BARANG DALAM KENDERAAN

KUALA LUMPUR: Polis menahan sepasang suami isteri di Taman Tasek Tambahan, Ampang petang semalam, yang disyaki terlibat dengan tujuh kes curi barang dalam kenderaan sekitar Ampang Jaya.

Ketua Polis Daerah Ampang Jaya ACP Mohamad Farouk Eshak berkata lelaki berusia 40 tahun dan isterinya yang berumur 45 tahun itu ditahan di rumah mereka kira-kira pukul 3 petang susulan laporan polis mengenai kes pecah masuk sebuah kereta di Taman Bukit Teratai Selasa lepas.

Beliau berkata susulan penahanan dua penagih dadah itu, polis turut merampas beberapa telefon bimbit pelbagai jenama, cermin mata, kamera, topi, beg tangan wanita pelbagai jenama, beberapa jam tangan, minyak wangi, dan kasut berjenama, keseluruhannya dianggarkan bernilai RM20,000.

“Siasatan awal mendapati ketujuh-tujuh kes berkenaan dilakukan oleh suspek lelaki sahaja. Isterinya didapati tahu akan kegiatan jenayah suaminya… Kedua-dua suspek yang tidak bekerja dipercayai mendapatkan bekalan dadah hasil jualan barang yang dicuri,” katanya dalam kenyataan hari ini

Katanya pasangan itu didapati mempunyai 16 rekod jenayah lampau termasuk berkaitan dadah, dan kes disiasat mengikut Seksyen 379 Kanun Keseksaan bagi kesalahan mencuri. –AlHijrah Online


TIADA KES CULIK, JUAL ORGAN KANAK-KANAK – BUKIT AMAN

KUALA LUMPUR: Polis Diraja Malaysia (PDRM) hari ini mengesahkan bahawa tidak ada kes penculikan dan penjualan organ kanak-kanak dalam negara bagi tujuan pemindahan organ di negara jiran yang diterima pihaknya.

Pengesahan itu dibuat oleh Ibu Pejabat Polis Bukit Aman dalam satu kenyataan yang dikeluarkan susulan penyebaran mesej palsu yang meminta masyarakat agar berwaspada terhadap kejadian berkenaan.

Ketua Komunikasi Korporat PDRM ACP A.Skandaguru berkata mesej itu juga mendakwa sekumpulan kanak-kanak turut diberi bahan terlarang, sehingga tidak mampu bercakap dan dibawa menaiki lori ayam bagi tujuan pemindahan organ di negara jiran.

Beliau berkata PDRM tidak menerima sebarang laporan polis berkaitan penculikan serta penjualan organ kanak-kanak seperti yang didakwa, dan semakan mendapati mesej palsu itu telah tular sejak tahun 2017, yang kini diulang siar di beberapa platform media sosial.

“Orang ramai dinasihatkan untuk tidak mudah percaya dengan berita-berita tidak berasas dan tidak ditentukan kesahihannya,” katanya dalam kenyataan hari ini.

Skandaguru berkata mana-mana individu yang dikesan menyebarkan berita-berita palsu, boleh disiasat dan didakwa mengikut seksyen 233 Akta Komunikasi 1988 atas kesalahan penggunaan tidak wajar kemudahan rangkaian. – AlHijrah Online


COVID-19: JUMLAH PESAKIT SEMBUH CATAT 121 KES, MELEBIHI KES POSITIF BAHARU

PUTRAJAYA: Jumlah pesakit  yang pulih sepenuhnya dan dibenarkan discaj dari wad hari ini ialah 121 orang, sekali lagi melebihi jumlah kes positif baharu.

Ketua Pengarah Kesihatan Datuk Dr Noor Hisham Abdullah berkata sehingga 12 tengah hari ini, terdapat 109 kes baharu direkodkan menjadikan jumlah kes positif COVID-19 di Malaysia adalah sebanyak 4,228 kes.

“Jumlah kumulatif kes yang pulih sepenuhnya daripada COVID-19 dan discaj dari wad ialah 1,608 iaitu sebanyak 38.03 peratus daripada jumlah keseluruhan kes,” katanya pada sidang media harian perkembangan COVID-19 di Kementerian Kesihatan (KKM), di sini hari ini.

Semalam, situasi COVID-19 di negara ini turut menunjukkan perkembangan memberangsangkan apabila jumlah pesakit yang pulih sepenuhnya dan dibenarkan discaj dari wad seramai 166 orang, melebihi jumlah kes positif baharu iaitu 156 kes.

Dalam pada itu, Dr Noor Hisham berkata jumlah pesakit yang dirawat di Unit Rawatan Rapi ialah 72 dengan 43 orang memerlukan bantuan alat pernafasan.

Beliau berkata setakat 12 tengah hari ini, terdapat pertambahan dua lagi kes kematian menjadikan keseluruhannya sebanyak 67 kematian akibat COVID-19 setakat ini.

“Kes kematian ke-66 (kes ke-2798) merupakan lelaki warga Malaysia berumur 59 tahun dan mempunyai latar belakang penyakit autoimun dan beberapa penyakit kronik lain. Lelaki itu mempunyai sejarah menghadiri perhimpunan di Sri Petaling, Kuala Lumpur.

“Beliau dirawat di Hospital Melaka pada 31 Mac dan disahkan meninggal dunia pada 9 April, pukul 5 pagi,” katanya.

Dr Noor Hisham berkata kes kematian ke-67 (kes ke-2864) pula merupakan wanita warga Malaysia berumur 23 tahun dan mempunyai latar belakang penyakit tiroid.

Katanya, wanita itu mempunyai sejarah kontak rapat dengan dua kes positif COVID-19 (kes ke-2469 dan ke-2470) dan merupakan kes generasi kelima kluster persidangan gereja di Kuching, Sarawak, dan beliau bukan peserta persidangan tersebut.

Wanita berkenaan dirawat di Hospital Umum Sarawak pada 30 Mac dan disahkan meninggal dunia pada 9 April, pukul 9.42 pagi.

Sementara itu, Dr Noor Hisham berkata Kementerian Kesihatan Malaysia (KKM) mengesan 416 kes positif COVID-19 dalam kalangan bukan warga Malaysia, termasuk satu kes kematian iaitu kes ke-1906 yang dilaporkan semalam.

Beliau berkata antara warga asing yang dikesan positif wabak itu ialah rakyat Indonesia sebanyak 51 kes, India (37), Myanmar (31), Pakistan (29) dan Filipina (27).

Menurutnya, KKM bekerjasama dengan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) untuk memastikan golongan pelarian dan pemohon suaka turut diliputi dalam aktiviti pencegahan dan kawalan yang dilaksanakan oleh kerajaan.

“KKM juga mendapat banyak bantuan daripada badan bukan kerajaan (NGO) dan sukarelawan dalam menjalankan aktiviti pengesanan di lapangan dengan penglibatan anggota di peringkat Pejabat Kesihatan Daerah,

“Di Wilayah Persekutuan Kuala Lumpur sahaja, 137 sukarelawan daripada pelbagai sektor menggembleng tenaga bagi bersama-sama menjalankan aktiviti ini,” katanya. — BERNAMA


Bangunan dalam pembinaan runtuh: Dua cedera, seorang terperangkap

KUALA LUMPUR, 23 Mei – Anggota
bomba terpaksa merangkak untuk menyelamatkan seorang mangsa yang terperangkap
dalam runtuhan konkrit laluan ke parkir bertingkat projek pembinaan stesen LRT
Putra Terminal Gombak, di sini awal pagi hari ini.

Pengarah Jabatan Bomba dan
Penyelamat Kuala Lumpur, Nordin Pauzi berkata, tindakan itu terpaksa dilakukan
kerana ruangan menjadi sempit akibat runtuhan struktur bangunan.

Menurutnya, struktur binaan yang
runtuh dan tidak kukuh amat merbahaya kepada anggota keselamatan.

“Bila-bila masa sahaja
struktur dan serpihan bangunan yang terjejas akibat runtuhan boleh menimpa
mangsa.

“Jadi tahap keselamatan yang
kita ambil adalah pada tahap tertinggi,” katanya kepada media di lokasi
kejadian hari ini.

Nordin berkata, operasi
menyelamat sukar kerana mangsa tersepit pada struktur runtuhan bangunan yang
besar.

“Pasukan bomba yang tiba dilokasi
memulakan operasi dengan menstabilkan bangunan yang runtuh kemudian usaha
mengeluarkan mangsa dilaksanakan.

“Seorang mangsa terperangkap
telah dikeluarkan pada jam 7.05 pagi tadi.

“Kita memutuskan untuk
mengeluarkan mangsa dan sebahagian anggota tangannya yang tersepit terpaksa
dipotong.

“Mangsa kemudian dikejarkan
ke hospital untuk rawatan lanjut,” katanya.

Nordin memberitahu, dalam operasi
ini, pasukannya juga menggunakan empat anjing dari unit pengesan bagi memeriksa
sama ada masih ada saki baki mangsa terperangkap.

“Ini memandangkan kawasan
runtuhan itu merupakan tempat tinggal pekerja pembinaan projek bangunan ini.

Terdahulu, dua mangsa
diselamatkan oleh pekerja lain manakala seorang yang tersepit telah diselamatkan
oleh bomba.

Punca runtuhan masih dalam siasatan.


‘AURA’ RAMADAN KEMBALI DIRASAI, SOLAT TARAWIH DIBENAR TANPA PENJARAKAN FIZIKAL

KUALA LUMPUR: Ramadan tahun ini pastinya lebih bermakna buat umat Islam di seluruh negara selepas mereka dibenar menunaikan solat tarawih secara berjemaah di masjid dan surau tanpa penjarakan fizikal mulai malam tadi.

Perkara itu selaras dengan Fasa Peralihan ke Endemik, yang berkuat kuasa Jumaat lalu, selepas lebih dua tahun berdepan cabaran pandemik COVID-19 yang menyaksikan pelbagai kawalan dan kekangan dilaksanakan termasuk pengenalan amalan penjarakan fizikal di rumah ibadat.

Kelonggaran menunaikan solat tarawih tanpa penjarakan fizikal nyata telah mengembalikan ‘aura’ Ramadan yang tidak dapat dinikmati pada tahun-tahun sebelum ini dengan rata-rata jemaah di seluruh negara amat menantikan detik itu.

Ruang solat di Masjid Jamek Kampung Baru yang berkapasiti 3,000 orang tanpa penjarakan fizikal dipenuhi jemaah yang menunaikan solat tarawih malam tadi manakala di Masjid Jamek Sultan Abdul Samad pula kelihatan jemaah warga asing turut tidak melepaskan peluang untuk menunaikan ibadah itu.

Di PERAK, pekerja swasta Aliff Nor Mukhriz, 53, berasa sebak apabila berpeluang solat di masjid tanpa penjarakan fizikal kerana kemanisan itu dapat dirasai semula seperti menyambut bulan Ramadan sebelum pandemik COVID-19.

Pengerusi Masjid Jamek Klebang Restu di Ipoh Mohd Khir Napiah berkata meskipun menyambut baik kelonggaran itu, pada masa sama pihak masjid akan memastikan semua jemaah mematuhi SOP selain menetapkan makanan untuk berbuka puasa disediakan secara berbungkus.

Di PAHANG, kakitangan awam Shazli Sufi Che Unik, 33, tidak melepaskan peluang untuk menunaikan solat tarawih malam ini bersama keluarga di Masjid Saidina Umar Al-Khattab, Perkampungan Cenderawasih, Kuantan.

“Tahun sebelum ini, saya dan keluarga solat di rumah sahaja tapi kali ini kami teruja untuk ke masjid bersama-sama mengimarahkan Ramadan namun saya berharap jemaah sentiasa mengenakan pelitup muka dengan betul bagi mengekang jangkitan COVID-19,” katanya.

Di Masjid Arau PERLIS, seorang jemaah Aiman Haikal Nasiruddin, 39, berkata walaupun terdapat kelonggaran, beliau sentiasa mengingatkan keluarganya untuk terus memakai pelitup muka dan cecair pembasmi kuman sewaktu menunaikan solat tarawih di masjid bagi mengelakkan jangkitan COVID-19.

Tinjauan di Masjid Bandaraya Kota Kinabalu, SABAH pula mendapati kira-kira 2,000 jemaah menunaikan solat tarawih malam ini dan pihak masjid turut membuat pengumuman tentang SOP yang perlu dipatuhi sebelum solat bermula.

Bagaimanapun, pesara kerani sebuah agensi kerajaan Md Idrus Rahmat, 63, sedikit terkilan kerana masjid itu, yang boleh memuatkan 12,000 orang, tidak penuh malam ini serta berharap esok dan hari seterusnya lebih ramai jemaah datang terutama golongan muda.

Di PUTRAJAYA, Masjid Tuanku Mizan Zainal Abidin menerima kira-kira 1,500 jemaah dari kawasan sekitar dan solat tarawih malam ini dipimpin oleh Imam dari Algeria Syeikh Mohamed Chourana.

Ketua Unit Komunikasi Korporat Masjid Tuanku Mizan Zainal Abidin Mohd Hisyarullil Md Husain berkata setiap hari, tujuh pegawai dan kakitangan masjid yang bertugas akan memastikan jemaah mematuhi SOP ditetapkan semasa menunaikan solat tarawih.

Tinjauan di Masjid Mukim Kenor di Kuala Krai, KELANTAN pula mendapati kira-kira 300 jemaah hadir menunaikan solat tarawih dengan mematuhi SOP ditetapkan meskipun hujan lebat sejak petang.

Di TERENGGANU, Ahli Jawatankuasa Penerangan dan Multimedia Masjid Al-Abrar Bukit Tok Beng, Kuala Terengganu Fariq Awi berkata kira-kira 1,000 jemaah menunaikan solat tarawih malam ini yang dipimpin oleh enam imam secara bergilir-gilir manakala Masjid Raudhatul Jannah di MELAKA menerima hampir 1,000 jemaah pada malam Ramadan pertama ini.

Di NEGERI SEMBILAN, kira-kira 600 jemaah memenuhi pekarangan Masjid Negeri di Seremban untuk menunaikan solat isyak dan tarawih yang dipimpin oleh Imam Besar Masjid Negeri Dr Muhammad Yusry Mazlan.

Di Masjid Abdullah Fahim di Kepala Batas, PULAU PINANG pula menyaksikan ibu bapa membawa anak masing-masing untuk menunaikan solat tarawih selepas negeri itu membenarkan kanak-kanak di bawah usia 12 hadir bersama penjaga yang telah lengkap vaksinasi untuk solat berjemaah di masjid atau surau.

Di Masjid Setia Alam di Shah Alam, SELANGOR, jemaah mula memenuhi ruang solat sekitar 8.30 malam untuk menunaikan solat isyak seterusnya solat tarawih manakala di Masjid Zahir di Alor Setar, KEDAH terdapat jemaah yang hadir seawal 7 malam bagi menunaikan solat maghrib terlebih dahulu.–AlHijrah Online


REMAJA LELAKI LEMAS KETIKA MENJALA IKAN BERSAMA RAKAN DI KULAI

KULAI: Seorang remaja lelaki ditemukan lemas ketika menjala ikan bersama-sama rakannya di sungai berhampiran sebuah restoran makanan segera di Jalan Merbau 3, Bandar Putra di sini, petang semalam.

Komander Operasi dari Balai Bomba dan Penyelamat (BBP) Bandar Baru Kulai, Pegawai Bomba Kanan II Baharuddin Mohd Omar berkata Amirul Ikhwan Muhammad Khairul Amin, 14, disahkan meninggal dunia di lokasi kejadian oleh pihak Kementerian Kesihatan Malaysia.

Katanya, pihak bomba menerima panggilan kecemasan berhubung kejadian itu pada 4.53 petang dan sebuah jentera ‘Fire Rescue Tender’ (FRT) dari BBP Bandar Baru Kulai dengan kekuatan enam anggota digegaskan ke lokasi kejadian.

“Pasukan Keluaran Operasi melakukan operasi mencari dan menyelamat (SAR) di sekitar kawasan Amirul Ikhwan dilaporkan hilang dengan menggunakan teknik ‘surface searching’.

“Mangsa dijumpai anggota bomba di lokasi dia dilaporkan lemas pada kira-kira pukul 5.54 petang,” katanya dalam kenyataan di sini.

Baharuddin berkata mayat diserahkan kepada pihak polis untuk tindakan lanjut dan operasi ditamatkan pada 6.31 petang. –AlHijrah Online


PERKASA MKI BANTU REALISASI WAWASAN KEMAKMURAN BERSAMA

PUTRAJAYA: Fungsi dan peranan Majlis Kebangsaan Bagi Hal Ehwal Ugama Islam Malaysia (MKI) perlu diperkasakan bagi bersama-sama bergerak merealisasikan Wawasan Kemakmuran Bersama menjelang 2030.

Menteri di Jabatan Perdana Menteri Datuk Seri Dr Mujahid Yusof yang juga Timbalan Pengerusi MKI berkata Malaysia sebagai sebuah negara Islam perlu membina kekuatan dengan memastikan pentadbiran yang saksama dan berkesan agar kemakmuran dan kemajuan yang ingin dicapai setara dengan negara maju tanpa menggadai maruah dan perpaduan rakyat dan negara.

“Malaysia perlu dikenali bukan hanya sebuah negara yang makmur dari segi ekonomi dan pembangunan, bahkan perlu diteladani sebagai sebuah negara yang beridentitikan kepelbagaian agama, bangsa dan budaya yang dapat hidup bersama dalam suasana aman dan harmoni,” katanya dalam sembah ucapan pada Majlis Titah Diraja sempena Sambutan Jubli Emas MKI di sini hari ini.

Sultan Perak Sultan Nazrin Shah berkenan menyampaikan titah pada majlis itu.

Dalam menyahut Wawasan Kemakmuran Bersama, umat Islam perlu beriltizam menjadikan Malaysia sebuah negara yang terus membangun secara mampan seiring dengan pengagihan ekonomi yang adil, saksama dan inklusif pada semua peringkat kumpulan pendapatan, etnik, wilayah dan rantaian bekalan, katanya.

“Iltizam ini akan diteruskan ke arah mengukuhkan kestabilan politik dan meningkatkan kemakmuran negara serta memastikan rakyat bersatu padu tanpa prasangka dengan meraikan kepelbagaian bangsa dan budaya sebagai asas penyatuan negara bangsa,” katanya.

Mengenai sambutan Jubli Emas MKI bagi memperingati sejarah penubuhan MKI pada 1 Julai 1969, Mujahid berkata platform MKI adalah manifestasi kejayaan kerajaan terhadap usaha-usaha memperkukuhkan pengurusan pentadbiran Islam di Malaysia.

Menurutnya, MKI menjadi pemangkin terhadap struktur pemerintahan yang lebih kukuh dengan wujudnya pelbagai inisiatif berkaitan pengurusan hal ehwal Islam meliputi bidang kewangan Islam, perundangan syariah, pendidikan Islam, penyiaran Islam, pengurusan halal dan pengurusan haji. — BERNAMA


ANWAR SELESAI MENGADAP AGONG

KUALA LUMPUR: Pengerusi Pakatan Harapan Datuk Seri Anwar Ibrahim selesai mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.

Majlis tersebut berlangsung kira-kira satu jam.

Kenderaan membawa Anwar dilihat keluar dari pintu 2 Istana Negara kira-kira jam 11.30 pagi tadi.

Beliau sebelum itu dilihat masuk melalui pintu sama pada jam 10.25 pagi.

Usaha pihak media untuk mendapatkan reaksi Anwar berhubung majlis mengadap tersebut gagal.

Anwar hari ini mengadap Al-Sultan Abdullah bagi mempersembahkan keterangan lengkap mengenai jumlah majoriti ahli Parlimen yang didakwa menyokongnya. — AlHijrah Online.


WANITA MAUT DIREMPUH LORI LANGGAR LAMPU MERAH

KUCHING: Seorang wanita maut selepas motosikal diboncengnya dirempuh lori yang melanggar lampu merah di persimpangan Jalan Tun Razak-Jalan Dato Bandar, di sini, hari ini.

Mangsa, Sharolyn Tan, 20 tahun, disahkan meninggal dunia semasa mendapatkan rawatan di Unit Kecemasan Hospital Umum Sarawak pada jam 12.30 tengah hari tadi.

Ketua Jabatan Siasatan dan Penguatkuasaan Trafik Sarawak, Supt Alexson Naga Chabu berkata, kejadian berlaku kira-kira jam 10.45 pagi tadi melibatkan sebuah lori membawa muatan batu seberat 34 tan yang sedang bergerak lurus melanggar tepi sebelah kiri motosikal yang datang dari arah Pending ke simpang Jalan Dato Bandar.

“Perlanggaran itu menyebabkan motosikal bersama penunggang dan pembonceng diseret beberapa meter.

“Siasatan awal mendapati kemalangan itu berlaku apabila pemandu lori itu tidak mematuhi lampu isyarat merah,” memetik laporan Harian Metro.

Ujar Alexson, pelanggaran tersebut menyebabkan mangsa yang membonceng cedera di kepala manakala penunggang motosikal yang merupakan lelaki berusia 23 tahun mengalami cedera ringan di kaki kanan.

Mayat mangsa ditempatkan di Rumah Mayah Hospital Umum Sarawak sementara menunggu untuk dibedah siasat esok selepas ujian saringan COVID-19 dijalankan.—AlHijrah Online


MAYAT KESEMBILAN TRAGEDI KEPALA AIR JERAM AIR PUTIH DITEMUKAN

CHUKAI: Satu lagi mayat dipercayai mangsa tragedi kepala air Jeram Air Putih, di sini ditemukan pada 9.20 pagi tadi di Sektor A kawasan operasi mencari dan menyelamat (SAR).

Ketua Polis Daerah Kemaman Supt Hanyan Ramlan berkata mayat dipercayai lelaki dewasa itu dijumpai terdampar di tebing pasir, dua kilometer dari lokasi kejadian.

“Mayat berjaya dikeluarkan pada 11.20 pagi tadi.

“Identiti mangsa belum dikenal pasti dan mayat akan dihantar ke Hospital Sultanah Nur Zahirah, Kuala Terengganu untuk pengecaman oleh waris,” katanya kepada pemberita di Pusat Kawalan Operasi di Balai Polis Air Putih di sini hari ini.

Walaupun identiti berkenaan belum disahkan, polis tidak menolak kemungkinan ia mayat Muhammad Fikri Saliman, 24, dari Batu Pahat, Johor.

Hanyan berkata dengan penemuan mayat kesembilan itu, operasi SAR diteruskan bagi mengesan seorang lagi mangsa, Putri Nor Fatin Karim, 14, dengan pencarian ditumpukan di sektor A.

“Pasukan SAR tetap akan menjalankan pencarian di sektor B dan C dengan dibantu orang awam dan penduduk kampung bagi mengesan Putri Nor Fatin atau sehingga menjumpai sebarang petunjuk baharu,” katanya.

Sementara itu, Ketua Zon 2 Jabatan Bomba dan Penyelamat Malaysia (JBPM) Terengganu Penguasa Kanan II Azman Alias berkata usaha pencarian seterusnya akan bermula satu kilometer dari lokasi kenderaan mangsa ditemukan dan kerja ‘sweeping’ akan dilakukan semula di sektor A.

Beliau berkata keadaan cuaca yang baik pada hari ini menyebabkan keadaan jeram kembali kepada normal dan air sungai yang semakin jernih membantu memudahkan operasi SAR termasuk kerja penyelaman.

Dalam kejadian Sabtu lepas, sembilan sekeluarga dari Felda Lepar Hilir, Kuantan, Pahang dan Muhammad Fikri dikatakan pergi berkelah di jeram berkenaan sebelum dihanyutkan arus deras kepala air.

Jenazah  tujuh daripada sembilan sekeluarga yang terkorban iaitu Karim Abdullah, 39, dan isterinya, Azizah Eiyi, 40, serta lima anak mereka Muhammad Zulqarnain Haikal Karim, 11; Putri Nurerina Natasya,10; Muhammad Haziq Ziqree Karim, 6; Putri Aryana Umaira Karim, 4, dan Putri Balqis Izzati Abdul Rahman, 18, selamat dikebumikan pada Selasa lepas di Tanah Perkuburan Islam Lepar Hilir 3, Kuantan.

Jenazah mangsa kelapan, Putri Alleya Maisarah Karim, 16, pula selamat dikebumikan bersebelahan kubur ibu bapa dan lima beradiknya pada Rabu. —AlHijrah Online


BANJIR KILAT: WANITA ALAMI DETIK CEMAS BERENANG ‘DITEMANI’ ULAR TEDUNG

BUKIT GANTANG: Seorang wanita berdepan detik cemas apabila ‘ditemani’ ular tedung sewaktu berenang menyelamatkan diri dalam kejadian banjir kilat di Kampung Senduk Seberang di sini petang semalam.

Faridah Amin, 59, berkata dia terpaksa berenang ke tempat lebih tinggi kerana rumahnya dinaiki air dan mengharapkan bantuan orang ramai kerana menggunakan kerusi roda selepas patah kedua-dua belah kaki akibat jatuh motor.

“Hujan tidak berhenti selepas Asar, ditambah pula dengan air laut pasang dan sungai bertembung sehingga berlaku banjir.  Apabila lihat air semakin tinggi, saya terpaksa merangkak memohon bantuan daripada orang kampung kerana tidak boleh berjalan.

“Saya panik sebab ketika berenang ada ular tedung yang mungkin datang dari kawasan kebun. Saya cepat-cepat berenang ke tempat selamat sebelum diselamatkan jiran berdekatan,” katanya kepada Bernama di Pusat Pemindahan Sementara (PPS) Masjid Al-Wusta di sini hari ini.

Seorang lagi mangsa Maimun Abdul Rahman, 53, berkata rumahnya di Kampung Senduk Seberang sering berlaku banjir namun tidak seteruk ini, sehingga mencapai paras dada.

Menurut jurucakap Angkatan Pertahanan Awam, sehingga kini tiga daripada tujuh PPS masih dibuka untuk menempatkan 194 mangsa ekoran banjir kilat di sekitar Taiping sejak petang semalam iaitu PPS Masjid Al-Wusta, Sekolah Kebangsaan Matang Gelugur dan Surau Kampung Perak. —AlHijrah Online


POLIS TAHAN WANITA WARGA ASING BERHUBUNG KES TETAK LELAKI DI AYER TAWAR

IPOH: Polis menahan seorang wanita warga asing yang dipercayai menetak kepala kenalannya yang ditemukan mati di ladang sawit berdekatan kilang papan di Ayer Tawar, Manjung semalam.

Ketua Polis Perak Datuk Seri Mohd Yusri Hassan Basri berkata pihaknya menerima panggilan mengenai penemuan lelaki berusia 38 tahun itu pada 5.15 petang semalam.

“Siasatan awal polis di tempat kejadian mendapati seorang lelaki berada dalam keadaan tidak sedarkan diri terbaring di atas tanah dengan beberapa kesan tetakan pada tubuh badannya,” katanya dalam kenyataan hari ini.

Beliau berkata pihak polis turut menjumpai beberapa barang termasuk dua batang besi cangkuk tandan kelapa sawit, sehelai tuala dan sebuah motosikal milik mangsa yang berada berdekatan mayatnya.

Katanya polis kemudian menahan wanita itu di kawasan Ayer Tawar pada kira-kira 3.30 pagi tadi dan suspek direman tujuh hari hingga 1 Julai ini bagi membantu siasatan di bawah Seksyen 302 Kanun Keseksaan.

Mohd Yusri berkata bedah siasat yang dijalankan hari ini mendapati punca kematian mangsa adalah disebabkan pendarahan yang banyak akibat luka-luka kesan tetakan senjata tajam dan luka tetakan pada bahagian kepala.

Katanya orang ramai yang mempunyai maklumat mengenai kejadian itu diminta menghubungi pegawai penyiasat kanan Ibu Pejabat Polis Daerah Manjung, ASP Mohd Azalan Ab Karim di talian 019-3927837.–AlHijrah Online


SEORANG MAUT, DUA CEDERA PARAH DALAM NAHAS ENAM KENDERAAN

SHAH ALAM: Seorang lelaki warga Indonesia maut selepas terlibat dengan kemalangan melibatkan enam kenderaan di susur keluar ke Bukit Raja, Lebuhraya Persekutuan di sini pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata pihaknya yang menerima panggilan pada pukul 7.47 pagi dan tiba di lokasi kejadian empat minit kemudian mendapati enam kenderaan berlanggar dari belakang secara berturut-turut.

“Akibat kejadian, tiga mangsa tersepit dengan dua daripadanya yang cedera parah telah dikeluarkan oleh orang awam dan diserahkan kepada pihak ambulans.

“Seorang lagi mangsa yang berusia 57 tahun dikeluarkan oleh pihak bomba, disahkan meninggal dunia oleh pihak Kementerian Kesihatan, dan diserahkan kepada polis untuk tindakan selanjutnya,” katanya.–AlHijrah Online


MISI KEMANUSIAAN HM4P DUA MINGGU HULUR BANTUAN KEPADA WARGA PALESTIN

SEPANG: Lima anggota misi “Humanitarian Mission 4 Palestine” (HM4P) berlepas ke Jordan awal pagi ini untuk misi kemanusiaan di Al-Quds dan Gaza.

Misi itu diketuai Pengerusi Biro Kebajikan UMNO Malaysia (BKUM) Datuk Seri Abdul Azeez Abdul Rahim.

“Misi dua minggu itu bertujuan menyatakan solidariti rakyat Malaysia dan UMNO kepada warga Palestin di Gaza dan Tebing Barat selepas serangan 11 hari oleh rejim Zionis ke atas Gaza bulan lepas,” katanya kepada Bernama pada majlis pelepasan ringkas di sini malam tadi.

Abdul Azeez berkata HM4P juga akan menyalurkan bantuan kemanusiaan berbentuk kewangan, bekalan makanan dan ubat-ubatan kepada Masjid Al-Aqsa di Baitulmuqaddis, Tebing Barat dan warga Palestin yang terjejas di Gaza ekoran serangan oleh tentera Israel bulan lepas.

Misi itu, kata beliau, bermula dengan lima orang berlepas ke Jordan pada 2.20 pagi ini dan transit di Abu Dhabi sebelum tiba di Amman pukul 9.30 pagi (19 Jun).

Abdul Azeez berkata misi itu akan diikuti enam anggota pasukan peninjau yang akan berlepas ke Kaherah, Mesir malam ini.

Beliau berkata pasukan utama dianggotai pakar perubatan dan doktor serta wakil Lembaga Pembangunan Industri Pembinaan Malaysia (CIDB) juga dijangka berlepas minggu depan selepas semua kelulusan diperoleh terutama daripada kerajaan Mesir.

Abdul Azeez berkata sekiranya berjaya memasuki wilayah konflik Gaza melalui pintu sempadan Rafah yang dikuasai Mesir, perancangan juga dibuat HM4P untuk mengadakan pertemuan dengan pemimpin Palestin bagi mencari ruang dan kerjasama untuk UMNO membantu Palestin dalam konteks kepentingan ummah di masa akan datang.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lepas menyaksikan kemusnahan harta benda selain mengorbankan lebih 250 warga Palestin termasuk 66 kanak-kanak.

Dilaporkan lebih 77,000 warga Palestin di Gaza hilang tempat tinggal akibat serangan rejim Israel serta kemusnahan di Masjid Al-Aqsa akibat pertempuran antara pihak berkuasa Israel dengan warga Palestin yang mempertahankan masjid tersebut.– BERNAMA


BAKAL PENGANTIN MANGSA SEKSUAL BOMOH

PASIR MAS: Hasrat seorang bakal pengantin yang mengalami gangguan makhluk halus untuk mendapatkan rawatan tradisional akhirnya bertukar tragedi apabila menjadi mangsa rogol seorang bomoh.

Wanita yang berusia 23 tahun itu dirogol di rumah suspek yang dikenali sebagai Ayah Su di Tendong, Pasir Mas ketika datang mendapatkan rawatan pada petang Khamis lalu.

Ketua Polis Daerah Pasir Mas, Asisten Komisioner Nasaruddin Md Nasir berkata, mangsa sebelum ini berjumpa dengan suspek yang berusia 67 tahun di sebuah nurseri pokok dan menceritakan perihalnya yang diganggu makhluk halus.

Suspek mempelawa mangsa ke rumahnya untuk mendapatkan rawatan dan mangsa bersama ibu serta bakal suaminya telah pergi ke rumah suspek pada jam 3 petang, Khamis lalu.

“Pada 14 Oktober 2021, lebih kurang jam 3 petang, mangsa pergi bersama ibu dan bakal suaminya ke rumah suspek di Tendong, Pasir Mas, Kelantan untuk dapatkan rawatan tradisional.

“Setelah mangsa berjumpa dengan suspek, yang dikenali dengan panggilan Ayah Su, dan isterinya Mok su, suspek kemudian meminta mangsa untuk masuk ke dalam bilik rawatan melalui pintu belakang rumah,” katanya dalam sidang media di Ibu Pejabat Polis Daerah (IPD) Pasir Mas.

Katanya, ketika berada berdua dalam bilik rawatan, mangsa diminta menanggalkan seluar dan sesi rawatan dimulakan dengan menggosok paha sebelum mangsa dicabul .

Sesi rawatan selama setengah jam itu berakhir dengan kejadian rogol dan suspek meminta agar wanita itu datang sekali lagi untuk rawatan susulan.

Suspek juga memberi amaran kepada wanita itu agar tidak memberitahu sesiapa namun mangsa menceritakan kepada bakal suaminya serta keluarga sebelum tampil membuat laporan polis.

Bertindak atas laporan itu, suspek yang juga pesara kakitangan kerajaan ditahan pada tengah malam hari yang sama di rumahnya.

Nasaruddin berkata, siasatan awal mendapati suspek sudah menjalankan rawatan itu kira-kira 36 tahun dan dipercayai sudah lebih 10 pesakit menjadi mangsa.

Suspek ditahan reman selama tujuh hari bermula semalam sehingga 22 Oktober dan kes disiasat mengikut Seksyen 376 Kanun Keseksaan. –AlHijrah Online


TIADA BAZAR RAMADAN DI WILAYAH PERSEKUTUAN TAHUN INI

PUTRAJAYA: Tiada Bazar Ramadan di Wilayah Persekutuan Kuala Lumpur, Putrajaya, dan Labuan pada tahun ini, kata menterinya Tan Sri Annuar Musa.

Katanya Dewan Bandaraya Kuala Lumpur (DBKL), Perbadanan Putrajaya (PPj), dan Perbadanan Labuan (PL) akan memulangkan bayaran lesen, cagaran dan caj perkhidmatan penjaja dan penganjur, yang telah diluluskan sebelum ini.

“Seramai 2,673 penjaja di 66 lokasi bazar Ramadan telah berdaftar dengan DBKL, 300 penjaja dengan PPj dan 215 penjaja di tiga lokasi PL.

“Berikutan itu, kami memperkenalkan tiga kaedah baharu untuk menjual makanan dan minuman sepanjang bulan Ramadan iaitu Pandu Lalu, Tempahan Awal, Bungkus dan Ambil, serta penghantaran ‘e-Hailing’,” katanya pada sidang media di sini, hari ini.

Annuar berkata bagi konsep pandu lalu, para penjaja akan disusun mengikut segmen dan semua makanan dijual secara siap bungkus sebelum diambil oleh pelanggan.

“Kedudukan kanopi adalah dalam satu barisan di tengah jalan empat lorong dengan jarak 20 meter antara satu sama lain, anggota penguatkuasa akan bertugas bagi melancarkan pergerakan trafik,” katanya yang menambah antara lokasi cadangan adalah di sepanjang Boulevard Presint 2, Putrajaya, dan Stadium Nasional Bukit Jalil.

Katanya orang ramai boleh membuat tempahan awal dan bayaran menu makanan secara dalam talian, kemudian mengambil makanan di tempat yang ditetapkan oleh pihak berkuasa tempatan.

“Kami juga akan menetapkan tapak untuk dijadikan ‘dapur berpusat’ iaitu kira-kira 7 kilometer daripada kawasan perumahan, untuk ketiga-tiga konsep itu dari pukul 11 pagi hingga 6 petang,” katanya.

Katanya pendaftaran penjaja untuk ketiga-tiga konsep di lokasi-lokasi diluluskan, akan mula dibuka bermula 13 April hingga 19 April ini.

“Buat masa ini, penjaja yang berdaftar untuk bazar Ramadan sebelum ini, boleh membuat pendaftaran dengan mematuhi syarat-syarat, dan satu insentif juga akan diperkenalkan bagi menggalakkan mereka mengikut konsep baharu itu,” katanya.

Annuar berkata sebarang majlis berbuka puasa atau acara keramaian, ketika bulan Ramadan pada tahun ini tidak dibenarkan.

“Sama ada Perintah Kawalan Pergerakan (PKP) tamat atau bersambung, kami berpendapat amalan jarak sosial dan garis panduan Kementerian Kesihatan, perlu diteruskan bagi memutuskan rantaiam wabak COVID-19.

“Namun, bagi mereka yang ingin menyumbang makanan kepada golongan memerlukan, mereka perlu memaklumkan dengan kami jumlah sumbangan dan alamat yang perlu diberi, dan kami akan membantu menghantar kepada golongan memerlukan,” katanya.

Sementara itu Annuar berkata, dalam usaha Perintah Kawalan Pergerakan Diperketatkan (PKPD) di Selangor Masion dan Malayan Masion, pihaknya akan bekerjasama dengan penjaja, untuk memasang khemah penjualan sementara bagi penghuni turun membeli makanan secara berkumpulan tetapi terkawal.

“Kita terpaksa kawal ketat kerana ketika PKPD, kita tidak boleh membenarkan mereka keluar bangunan, mereka akan dibawa contoh kumpulan 10 orang ke khemah jual barangan asas, dan balik semula dengan kawalan polis dan tentera.

“Hal ini kerana kita masih menjalankan ‘sampling’ kesihatan sebanyak mana boleh, di kedua-dua bangunan itu.

“Kami juga bekerjasama dengan Pesuruhjaya Tinggi India, Pakistan dan Bangladesh, bagi mengawal lebih 5,000 warganya di negara ini, yang kebanyakannya menghuni di kawasan PKPD seperti di Menara City One, Malayan Mansion dan Selangor Masion, contohnya membuat hebahan dalam pelbagai bahasa, supaya mereka mematuhi arahan sepanjang PKPD,” katanya. — BERNAMA


PENDUDUK DI KAWASAN PKPD DIBERI AMARAN TIDAK LARI

IPOH: Penduduk di kawasan yang dikenakan Perintah Kawalan Pergerakan Diperketatkan (PKPD) di Ipoh diberi amaran tidak membuat sebarang cubaan melarikan diri atau keluar dari kawasan kediaman mereka.

Ketua Polis Daerah Ipoh, ACP A Asmadi Abdul Aziz berkata, polis akan mengesan mana-mana individu yang cuba mengelak daripada membuat ujian calitan dan dikenakan PKPD.

“Ujian calitan komuniti telah dibuat dan pihak kami akan pergi dari rumah ke rumah mengikut maklumat Pejabat Kesihatan Daerah.

“Jika ada mereka yang dikatakan telah cuba keluar dari semalam, kita akan cuba mengesan mereka seperti mana yang dibuat sebelum ini. Sebab data pendaftar milik rumah dan penyewa kita ada,” katanya.

Beliau berkata demikian kepada media selepas meninjau pelaksanaan PKPD di Zon B Taman Pinji Mewah, Lahat yang bermula hari ini hingga 14 Disember.

Menurut Acp A. Asmadi, semua laluan utama serta lorong tikus di lokasi yang dikenakan PKPD telah ditutup mulai tengah malam tadi dan sentiasa dipantau anggota unit beruniform.

Katanya, 180 anggota beruniform ditugaskan secara bergilir-gilir membabitkan Polis Diraja Malaysia (PDRM), Angkatan Tentera Malaysia (ATM), Jabatan Sukarelawan Malaysia (Rela) dan Angkatan Pertahanan Awam Malaysia (APM) di lokasi terbabit.

Tambah beliau, pasukan Unit Kereta Peronda Polis (MPV) turut digerakkan bagi memberi hebahan awam atau sebarang maklumat berkaitan PKPD kepada penduduk di kawasan terlibat.

Semalam, Menteri Kanan Pertahanan, Datuk Seri Ismail Sabri Yaakob mengumumkan PKPD dikenakan di kawasan Zon B Taman Pinji Mewah dan Zon A Taman Klebang Jaya, Ipoh bermula 1 hingga 14 Disember.

Ia menjadikan tiga lokasi di bandar raya itu telah dikenakan PKPD 14 hari selepas Zon B dan C, Taman Meru 2C yang dijadualkan berakhir pada 3 Disember ini. — AlHijrah Online / Hamimah Hamid


VAKSIN COVID-19: TAWAKAL ADALAH KEIMANAN, USAHA ADALAH KETAATAN

KUALA LUMPUR: Terdapat golongan berpendapat bahawa pengamalan makanan-makanan sunnah seperti habatus sauda, madu dan sebagainya dapat menghindari diri daripada terkena jangkitan wabak COVID-19.

Menurut Pensyarah Kanan Universiti Pendidikan Sultan Idris (UPSI), Dr Rozaimi Ramli makanan-makanan sunnah tersebut masih boleh diamalkan bagaimanapun pengambilan vaksin COVID-19 perlu diambil untuk merendahkan risiko kadar jangkitan berlaku.

Tambahnya, keberkesanan vaksin tersebut perlu diserahkan kepada mereka yang pakar dalam bidang perubatan yang telah membuat kajian.

“Saya rasakan pakar-pakar perubatan yang amanah dalam ilmu mereka, yang merupakan orang Muslim yang baik, maka kita percaya dengan mereka untuk mengkaji dalam bidangnya.

“Kita amalkan kesemuanya, amalkan kesemua sunnah yang ada, daripada kita hanya menjuzuk-juzukkan sunnah dan memilih dan mana yang baik itulah sunnah,” katanya dalam program Analisis di TV AlHijrah.

Mengulas lanjut, Rozaimi turut menyatakan Nabi Muhammad SAW turut mengambil langkah berjaga-jaga walaupun sudah dijamin Allah SWT bahawa baginda akan selamat dalam peperangan.

“Allah Ta’ala jamin Nabi SAW selamat daripada bahaya, tak dibunuh, tak ditangkap, tapi Nabi SAW pergi perang pakai helmet dan baju besi juga.

“Sebab itu kata Ibnu Rajab, tawakkal adalah keimanan, usaha adalah ketaatan,” katanya.

Dalam pada itu, Rozaimi menasihati masyarakat terutama orang Islam untuk memahami perkara tersebut (amalan makanan sunnah) bukan hanya semata-mata tawakal, malah perlu berusaha sebagai satu ketaatan kepada Allah SWT.—AlHijrah Online


Mali pecat Gabenor Mopti susulan pembunuhan beramai-ramai

BAMAKO, 13 Jun – Kerajaan Mali
semalam memecat Gabenor wilayah tengah Mopti susulan pembunuhan beramai-ramai
di sebuah kampung menyebabkan 35 orang maut.

Sinar Harian yang meemtik laporan
AFP menyebutkan sebelum ini kerajaan memberikan jumlah mangsa yang dibunuh
ialah seramai 95 orang manakala 19 masih hilang.

Jumlah itu berdasarkan maklumat
awal daripada pihak tentera dan datuk bandar yang mengunjungi perkampungan itu.

Mali turut berkabung selama tiga
hari sebagai penghormatan kepada mangsa serangan pengganas pada 10 Jun lalu
terhadap populasi perkampungan Sobane Da, kata Presiden Ibrahim Boubacar Keita
dalam satu kenyataan dibacakan di stesen televisyen negara.

“Mengambil pengajaran daripada
tragedi itu, Kabinet memecat Gabenor Mopti,” kata Jeneral Sidi Alassane Toure.

Seramai 24 yang maut adalah
kanak-kanak, kata kerajaan dalam satu kenyataan menambah enam ditahan susulan
insiden itu.

Dalam satu lagi insiden lain
semalam, satu serangan berlaku terhadap kumpulan etnik Dogon di selatan negara
itu menyebabkan dua mati sementara beberapa yang lain cedera.

Penyerang mengepung kampung
Sobane Da, membunuh penduduk dan membakar rumah dalam serangan yang berlaku
selama tujuh jam itu, kata mangsa yang terselamat.

Pembunuhan itu menambah kegusaran
terhadap keganasan di wilayah berkenaan, di mana ketegangan semakin memuncak
akibat kebangkitan gerakan pengganas pada 2015.


ANGKARA LAUNG AZAN MAGHRIB AWAL, PENDUDUK KAMPUNG SIMUNJAN TERPAKSA GANTI PUASA

SAMARAHAN: Penduduk di sebuah kampung di Simunjan, di sini, terpaksa menggantikan puasa mereka akibat perbuatan ‘orang luar’ atau bukan penduduk setempat yang melaungkan azan Maghrib awal daripada waktu sebenar.

Memetik laporan Borneo Network, kejadian tersebut dipercayai berlaku lima hari lalu hingga menyebabkan penduduk di kawasan tersebut berbuka puasa awal daripada waktu Maghrib sebenar.

Jabatan Mufti Sarawak dalam satu kenyataan berhubung kejadian itu memaklumkan gantian puasa perlu dibuat penduduk terlibat.

“Jabatan Mufti Sarawak berpandangan puasa bagi penduduk terlibat adalah terbatal dan wajib diqadha semula kerana mereka telah berbuka sebelum masuk waktunya.

“Hal ini kerana tempoh berpuasa menurut syarak adalah bermula setelah terbit fajar sehingga terbenamnya matahari dan bukan berakhir dengan laungan azan,” katanya dalam memorandum tersebut.

Sehubungan itu, Jabatan Mufti Sarawak menyarankan agar masyarakat Islam lebih peka dan berhati-hati terutamanya dalam perkara yang berkaitan dengan waktu berbuka puasa.—AlHijrah Online


REMAJA LELAKI PARAH PERUT TERTUSUK BULUH

GUA MUSANG: Seorang remaja lelaki parah apabila perutnya tertusuk buluh selepas motosikal yang dinaikinya merempuh sebuah pacuan empat roda dengan muatan buluh yang berada di tepi jalan, malam tadi.

Kejadian sekitar jam 9.30 malam itu berlaku di Jalan Gua Musang-Jeli, atas Jambatan Pulau Setelu.

Mangsa, Mohammad Ammar Hazriq Zuhan, 13, merupakan pelajar tingkatan satu Sekolah Menengah Kebangsaan (SMK) Tengku Bendahara.

Ketua Polis Daerah Gua Musang, Superintendan Sik Choon Foo berkata, mangsa tertusuk buluh sepanjang dua meter sebelum dikejarkan ke Hospital Gua Musang oleh orang awam untuk rawatan.

Remaja itu kemudiannya dirujuk ke Hospital Sultan Ismail Petra (HSIP) Kuala Krai.

“Sebatang buluh berukuran dua meter tertikam menembusi perut mangsa. Dia menerima rawatan awal di hospital sebelum dihantar ke HSIP untuk rawatan seterusnya,” jelas Supritendan Sik.

Kes disiasat mengikut Seksyen 43(1) Akta Pengangkutan Jalan 1987.

Siasatan lanjut masih dijalankan dan orang ramai yang mempunyai sebarang maklumat berhubung kejadian tersebut boleh menghubungi Bahagian Siasatan dan Penguatkuasaan Trafik di talian 09-9121222 atau pegawai penyiasat di talian 019-9710979.—AlHijrah Online


KERAJAAN TIDAK JUAL PLUS, KADAR TOL AKAN DIKURANGKAN: TUN MAHATHIR

KUALA LUMPUR: Kerajaan memutuskan tidak akan menjual Projek Lebuhraya Utara-Selatan (PLUS) Malaysia Bhd, bagaimanapun syarikat konsesi lebuh raya itu perlu mengurangkan kadar tol.

Perdana Menteri, Tun Dr Mahathir Mohamad berkata, PLUS akan kekal bersama Khazanah Nasional Bhd dan Kumpulan Wang Simpanan Pekerja (KWSP).

Perdana Menteri berkata keputusan itu adalah yang terbaik selepas pelbagai pandangan, termasuk Kabinet, dipertimbangkan.

“Kita telah mengkaji semua tawaran yang dibuat oleh sektor swasta dan juga Khazanah dan pada akhirnya kita memutuskan bahawa cara terbaik bukan untuk menjual PLUS kepada sesiapa tetapi untuk mengekalkannya dengan Khazanah dan KWSP,” katanya dipetik BERNAMA selepas majlis perasmian Kompleks An-Nur Balai di ibu pejabat Tenaga Nasional Bhd (TNB) di sini hari ini.

“Mereka perlu mengurangkan kadar tol sebanyak 18 peratus tetapi sila ingat bahawa 18 peratus ini ditetapkan pada kadar hari ini yang bermakna dalam masa 30 tahun kadar tol akan sangat rendah,” katanya.

Ketika ini, Khazanah memiliki kepentingan 51 peratus pegangan dalam PLUS, manakala KWSP memegang baki 49 peratus. — AlHijrah Online


PASANGAN SUAMI ISTERI JOHAN TILAWAH AL-QURAN PERINGKAT NEGERI PERLIS

KANGAR: Pasangan suami isteri tidak menyangka mereka berdua akan merangkul gelaran johan qari dan qariah pada Majlis Tilawah dan Menghafaz Al-Quran peringkat negeri Perlis yang berlangsung di Dewan Warisan pada malam tadi.

Pasangan tersebut, Mohamad Anas Abdul Hadi, 31, seorang pensyarah dalam bidang Usuludin di Institut Pengajian Tinggi Islam Perlis dan isterinya Nor Husna Mohammad Salleh, 30, seorang guru Kelas Agama dan Fardhu Ain (KAFA) di Pulau Pinang.

Mohamad Anas berkata beliau merasa terharu kerana ini merupakan kejayaan manisnya bergelar johan qari dan qariah bersama isterinya.

“Ini merupakan kejayaan saya yang ketiga. Saya pernah merangkul johan pada 2017 dan 2018. Saya berharap pada peringkat kebangsaan nanti saya boleh buat yang terbaik untuk Perlis,” katanya kepada Bernama di sini malam ini.

Sementara itu, Nor Husna berkata beliau tidak menyangka dapat menjadi johan bersama suaminya dan ini merupakan kejayaan keduanya selepas turut menjadi johan qariah pada tahun lepas.

“Sebelum ini saya juga pernah menjadi johan di Pulau Pinang pada 2013 dan 2016 dan tak sangka suami saya juga johan, menewaskan peserta hebat yang lain,” katanya.

Pasangan suami isteri ini membawa pulang hadiah wang tunai RM5,000 berserta hadiah iringan disampaikan Raja Perlis Tuanku Syed Sirajuddin Putra Jamalullail.

Mereka akan mewakili negeri Perlis ke peringkat Kebangsaan yang akan diadakan di Sabah pada 13 hingga 21 Feb depan. — BERNAMA


KWSP UMUM DIVIDEN 5.35% UNTUK KONVENSIONAL, 4.75% SHARIAH

SHAH ALAM: Kumpulan Wang Simpanan Pekerja (KWSP) mengumumkan kadar dividen 5.35 peratus untuk simpanan konvensional bagi 2022 dengan jumlah pembayaran sebanyak RM45.44 bilion.

Ketua Pegawai Eksekutifnya Datuk Seri Amir Hamzah Azizan turut mengumumkan dividen 4.75 peratus untuk simpanan shariah dengan jumlah pembayaran sebanyak RM5.70 bilion bagi 2022.

Ini menjadikan jumlah pembayaran keseluruhan untuk 2022 sebanyak RM51.14 bilion.

Amir Hamzah berkata pulangan yang kompetitif ini sebahagian besarnya dipacu oleh strategi KWSP yang menekankan kepada kemampanan jangka panjang pelaburan dan pulangan, selaras dengan Alokasi Aset Strategik (SAA) KWSP.

“Portfolio KWSP yang pelbagai dan kecairan yang sihat membantu mengurangkan risiko dan membolehkannya untuk mengekalkan aset pelaburan melebihi RM1 trilion dan mengisytiharkan kadar dividen yang baik untuk 2022.

“Pembayaran sebanyak RM51.14 bilion ini akan memanfaatkan lebih daripada 15 juta ahli KWSP, termasuk ahli daripada sektor tidak formal yang berdaftar dengan i-Saraan, iaitu sebuah program caruman sukarela berasaskan insentif,” katanya dalam taklimat media mengenai prestasi kewangan KWSP pada 2022 di sini hari ini.

Amir Hamzah berkata beliau percaya dividen ini serta pengukuhan prestasi KWSP yang berterusan akan memberi manfaat kepada simpanan persaraan ahli, terutamanya apabila dilihat daripada aspek jangka panjang.

“Walaupun dalam keadaan ekonomi yang mencabar, kami akan terus mengutamakan kejayaan jangka panjang portfolio pelaburan kami dan membina semula simpanan persaraan ahli,” katanya.

Setakat 31 Dis 2022, KWSP merekodkan jumlah pendapatan pelaburan kasar lebih rendah sebanyak RM55.33 bilion berbanding RM68.89 bilion pada 2021, didorong oleh ketidaktentuan pasaran dan penilaian pasaran ekuiti dan pendapatan tetap yang lebih lembab.

Menurutnya tahun kewangan 2022 menyaksikan pertumbuhan global yang lebih perlahan dan kenaikan kadar inflasi yang tinggi, ditambah dengan pengetatan dasar monetari oleh bank pusat utama untuk mengekang tekanan inflasi.

“Pasaran pendapatan tetap juga gagal mencatatkan prestasi yang baik apabila indeks bon merekodkan pulangan negatif untuk tahun yang sama, sebahagian besarnya disebabkan oleh hasil bon yang tinggi berikutan kenaikan kadar faedah Rizab Persekutuan Amerika Syarikat (AS) yang berterusan.

“Ketidakstabilan geopolitik juga merupakan faktor utama mempengaruhi pergerakan pasaran, dengan pencerobohan Rusia ke atas Ukraine yang telah melonjakkan harga komoditi, ditambah pula dengan pergolakan antara AS dan China,” katanya.

Pada 2022, kelas aset ekuiti menyumbang RM30.54 bilion atau 55 peratus daripada jumlah pendapatan kasar KWSP, lebih rendah berbanding RM41.06 bilion yang dicatatkan pada 2021.

Ekuiti tersenarai asing, yang mencatatkan pulangan pelaburan (ROI) sebanyak 9.27 peratus terus menjadi pemacu pulangan untuk kelas aset ini.

“Portfolio ekuiti persendirian juga menunjukkan prestasi kukuh, mencatatkan ROI sebanyak 13.65 peratus.

“Portfolio ini merekodkan pendapatan pelaburan kasar yang lebih rendah berbanding 2021, sebahagian besarnya disebabkan oleh penilaian aset pendasar yang lebih rendah, selain daripada pengagihan lebih rendah yang diterima untuk 2022,” katanya.

Amir Hamzah berkata bagi memastikan kesihatan portfolio jangka panjang, KWSP mengambil langkah berhemat dengan menurunkan RM3.43 bilion daripada nilai portfolio ekuiti tersenarai pada 2022, lebih tinggi daripada RM1.15 bilion yang dicatatkan pada 2021, sejajar dengan turun naik pasaran ekuiti.

Sebanyak 74 peratus daripada jumlah itu adalah daripada kaunter patuh Syariah yang mencatatkan prestasi rendah, seterusnya memberi kesan kepada prestasi simpanan shariah KWSP bagi tahun berkenaan.–AlHijrah Online


AEROTRAIN KLIA DIHENTIKAN DUA JAM

PUTRAJAYA, 9 Jun – Perkhidmatan aerotrain di Lapangan Terbang Antarabangsa KL (KLIA) hari ini dihentikan selama dua jam bagi Latihan Sistem Transit Trek.

Latihan itu yang melibatkan perberhentian perkhidmatan dua buah aerotrain, selesai pada kira-kira tengah hari. Operator lapangan terbang Malaysia Airport Holdings Bhd memuat naik empat makluman dalam akaun facebooknya dalam tempoh empat jam seawal 8 pagi untuk memaklumkan kepada orang awam tentang latihan itu yang bertujuan untuk menguji dan memastikan kesiapsiagaan jika berlaku krisis.

“Operasi kedua-dua buah aerotrain kami di KLIA dihentikan bagi Latihan Sistem Transit Trek. Perkhidmatan bas disediakan untuk mengangkut penumpang sepanjang latihan ini. Dimaklumkan bahawa operasi lapangan terbang tidak terjejas,” menurut makluman itu.

Satu lagi makluman adalah untuk penumpang penerbangan antarabangsa yang meminta mereka pergi ke ‘Bus Lounge’ menerusi eskalator bersebelahan stesen aerotrain.

“Sila ke kaunter penerangan untuk bantuan. Kami memohon maaf atas kesulitan ini,” kata Malaysia Airports.

Turut dimuat naik dalam facebook itu adalah beberapa keping gambar penunjuk arah jalan untuk ke ‘bus lounge’ dan gambar bas yang digunakan untuk mengangkut penumpang.
Pada kira-kira 11.53 pagi, Malaysia Airports dalam makluman terbarunya memaklumkan latihan itu telah selesai dengan jayanya dan perkhidmatan aerotrain beroperasi seperti biasa.

BERNAMA


MAYAT WARGA ASING REPUT DIBUNGKUS DALAM KARPET

GUA MUSANG: Polis menemukan mayat seorang lelaki dipercayai warga asing yang hampir reput dan berulat dibungkus dalam karpet, di kawasan semak berhampiran kolam air panas Lojing, di sini kelmarin.

Difahamkan mayat tersebut ditemui seorang anggota pondok polis Lojing selepas melihat objek seperti mayat manusia yang diikat dengan tali, kira-kira pukul 8.30 malam.

Ketua Polis Daerah Gua Musang Supt Sik Choon Foo berkata, siasatan mendapati mayat mangsa tersebut juga dibungkus menggunakan selimut dan terdapat bantal pada bawah kepalanya.

Tambahnya mangsa dipercayai warga asing kerana tidak mempunyai parut kesan suntikan Bacille Calmette-Guerin (BCG) dan disyaki telah meninggal dunia dalam tempoh lebih daripada 36 jam.

“Mayat mangsa ditemui dengan memakai baju lengan panjang berwarna biru, kain sarung selain terdapat tatu gambar burung pada lengan kanan.

“Mangsa yang belum diketahui usia dan identiti ekoran tiada penemuan sebarang dokumen pengenalan diri padanya itu dipercayai mati di tempat lain, namun mayatnya dibawa sebelum ditinggalkan di kawasan tersebut,” katanya dalam satu kenyataannya hari ini.

Ujarnya, pemeriksaan di lokasi kejadian mendapati kawasan tersebut jauh dari kawasan kejiranan dan merupakan laluan utama yang digunakan dari Gua Musang ke Lojing.

Hasil bedah siasat menunjukkan tiada sebarang kecederaan akibat perbuatan jenayah dapat dikesan pada mayat mangsa dan kes diklasifikasikan sebagai kematian mengejut.–AlHijrah Online


PM KEMUKA DOKUMEN BERKAITAN FELDA, DESAK MUHYIDDIN MOHON MAAF

KUALA LUMPUR: Perdana Menteri Datuk Seri Anwar Ibrahim sekali lagi mendesak Tan Sri Muhyiddin Yassin untuk memohon maaf atas fitnah yang dilemparkan kepadanya, berkaitan pelupusan hutang peneroka Lembaga Kemajuan Tanah Persekutuan (Felda).

Menerusi satu kenyataan ringkas, Anwar mengotakan kata beliau dengan mengemukakan sebahagaian dokumen perjanjian Assignment for Financial Service Reserve Account (FSRA) terkait Jaminan Kerajaan kepada Felda yang ditandatangani beliau sebagai Menteri Kewangan.

Tiga helaian berkaitan FSRA itu menunjukkan ia ditandatangani pada 26 Jun oleh Anwar bagi pihak kerajaan, dengan Pengerusi Felda ketika itu Tan Sri Idris Jusoh dan Ketua Pengarah Felda Datuk Amiruddin Abdul Satar.

Pemeteraian dokumen itu disaksikan Timbalan Ketua Setiausaha Perbendaharaan (Pelaburan) Kementerian Kewangan Datuk Anis Rizana Mohd Zainudin.

Pada satu majlis di Tanjong Karang, Selangor semalam, Anwar berkata beliau akan mengemukakan bukti telah menandatangani dokumen bagi penghapusan hutang peneroka Felda itu, hari ini.–AlHijrah Online


LELAKI TIKAM IMAM KETIKA RUKUK SOLAT SUBUH

AMERIKA SYARIKAT: Seorang imam cedera selepas ditikam ketika menunaikan solat Subuh di sebuah masjid di bandar Paterson, New Jersey.

Suspek menikam mangsa, Sayed Elnakib, 65, sebanyak dua kali ketika sedang rukuk semasa mengimamkan solat Subuh sekitar jam 5.30 pagi di Masjid Omar.

Suspek yang tiba-tiba menerjah ke depan kemudian menikam imam menggunakan pisau.

Lelaki berusia 32 tahun itu cuba melarikan diri namun berjaya disekat jemaah lain sementara menunggu polis tiba di lokasi.

Lebih 200 jemaah berada dalam masjid namun tiada siapa yang mengenali suspek.

Motif serangan masih belum diketahui dan mangsa dirawat di Pusat Perubatan Universiti St. Joseph dan berada dalam keadaan stabil.–AlHijrah Online


PENCERAMAH BEBAS TERLIBAT KES AMANG SEKSUAL FIZIKAL ANAK RAKAN DIBEBASKAN

KUALA TERENGGANU: Seorang penceramah bebas yang ditahan semalam bagi membantu siasatan berhubung kes amang seksual fizikal terhadap kanak-kanak perempuan, dibebaskan dengan jaminan polis hari ini.

Ketua Jabatan Siasatan Jenayah Terengganu ACP Suffian Sulaiman berkata, polis telah mengeluarkan perintah tahanan reman terhadap lelaki berusia 61 tahun itu yang bermula semalam dan berakhir hari ini.

“Pihak polis sedang melengkapkan kertas siasatan mengenai kes tersebut termasuk merekodkan keterangan daripada saksi-saksi lain,” katanya.

Semalam, media melaporkan penceramah tersebut ditahan di Balai Polis Ajil di Hulu Terengganu ketika hadir memberi keterangan pada Isnin 18 April.

Suspek didakwa melakukan amang seksual fizikal terhadap mangsa berusia lima tahun yang juga merupakan anak rakannya di sebuah rumah bot di Hulu Terengganu, pada Mac lalu.

“Ketika kejadian, mangsa hanya ditemani ayah dan neneknya sementara ibu mangsa tidak mengikuti program berkenaan.

“Difahamkan, mangsa menceritakan kejadian itu kepada ibunya sebaik pulang daripada program berkenaan sebelum satu laporan polis dibuat untuk tindakan lanjut,” katanya.—AlHijrah Online


BAYARAN FASA 3 DAN RAYUAN BKM BERMULA SELASA INI – PM

KUALA LUMPUR: Pembayaran Fasa 3 dan rayuan Bantuan Keluarga Malaysia (BKM) akan dikreditkan ke dalam akaun penerima mulai Selasa ini secara berperingkat, kata Perdana Menteri Datuk Seri Ismail Sabri Yaakob.

Menurutnya pembayaran berjumlah RM2.2 bilion ini akan memanfaatkan seramai 8.7 juta penerima terdiri daripada penerima sedia ada kategori isi rumah, warga emas bujang atau tiada pasangan, bujang serta mereka yang telah lulus rayuan.

Menurutnya keseluruhan pembayaran berkenaan dijangka selesai pada 27 Sept.

“Kerajaan sentiasa mengutamakan kebajikan seluruh Keluarga Malaysia terutama ketika negara berdepan dengan cabaran kenaikan inflasi dan krisis geopolitik yang memberi kesan menyeluruh terhadap rantaian global.

“Bantuan Keluarga Malaysia merupakan komitmen berterusan kerajaan bagi meringankan beban golongan B40,” katanya dalam satu kenyataan hari ini.

Perdana Menteri berkata untuk BKM Fasa 3, setiap penerima sedia ada bakal menerima sehingga RM900, manakala lebih 80,000 penerima yang diluluskan rayuan akan menerima sehingga RM2,350 mengikut kategori kelayakan, termasuk Bantuan Tunai Tambahan yang diumumkan kerajaan, Jun lepas.

Ismail Sabri berkata sehingga bulan ini, sebanyak RM5.9 bilion disalurkan kepada penerima BKM melalui fasa pembayaran yang telah ditetapkan.

Menurutnya, masih terdapat bayaran Fasa 4 berjumlah RM2.1 bilion yang akan disalurkan kepada individu yang layak pada Disember ini.

“Kerajaan kekal komited dalam memastikan kesejahteraan Keluarga Malaysia terutamanya kumpulan sasar dengan aspek jaringan keselamatan sosial akan terus diberi tumpuan di dalam Bajet 2023,” katanya.


RASUAH ANTARA PUNCA RAKYAT TIDAK DAPAT PERKHIDMATAN SEPATUTNYA – SULTAN NAZRIN

SHAH ALAM: Gejala rasuah menjadi antara punca rakyat tidak mendapat perkhidmatan, pengagihan kekayaan tidak seimbang dan ketirisan khazanah negara, titah Sultan Perak Sultan Nazrin Shah.

Baginda bertitah rasuah juga mengakibatkan pembangunan tidak lestari, pencemaran alam sekitar, membantutkan pertumbuhan ekonomi, menghilangkan minat pelabur asing, meningkatkan kos pentadbiran dan urus niaga serta mendorong berlakunya ketidakstabilan politik.

“Banyak negara dianugerahi rahmat Ilahi dengan pelbagai sumber kekayaan, tetapi kerana rasuah ada yang terbenam dalam kemelut kemunduran dan tertimbus dalam lumpur kemiskinan. Kekayaan negara disalah guna – hasil mahsul lesap.

“Akibatnya, kemunduran terus melanda, kemiskinan terus merebak. Apabila tidak ada kesungguhan untuk membanteras rasuah, perlakuan rasuah akan tumbuh melebar…lalu diterima sebagai norma dan meresap menjadi budaya, akhirnya memusnahkan sesebuah negara bangsa,” titah baginda.

Baginda bertitah demikian pada majlis pelancaran buku ‘Korupsi dan Kemunafikan dalam Politik Melayu; Perlunya Disegerakan Transformasi Moral Etika’ hasil tulisan Profesor Emeritus Tan Sri Dr Mohd Kamal Hassan di sini hari ini.

Sultan Nazrin bertitah rasuah ialah penyakit dalam masyarakat yang bersifat barah, yang menjalar sedikit demi sedikit, merosakkan satu persatu organ organisasi sehingga akhirnya melumpuhkan organisasi dan membawa maut jika dibiarkan merebak tanpa disegerakan rawatan kemoterapi.

Titah baginda, daripada 180 negara yang dilaksanakan penilaian oleh Transparency International, Malaysia jatuh daripada kedudukan ke-57 dengan skor 52 pada 2020, ke kedudukan ke-62 mencatat skor 48 pada tahun lepas dan kini Malaysia dikelompokkan dalam kumpulan dua pertiga negara yang mencapai skor di bawah 50.

“Oleh yang demikian, kita tidak boleh memandang ringan, bersifat leka, memilih melakukan penafian, memikirkan segala justifikasi – bersilat dengan segala helah mahu menidakkan kewujudan ‘gajah’ rasuah di hadapan mata,” titah baginda.

Sultan Nazrin menegaskan masyarakat wajib bersifat berani mengakui realiti bahawa amalan rasuah sedang berlaku pada skala yang membahayakan berdasarkan teguran berulang kali yang terkandung dalam laporan Ketua Audit Negara dan pelbagai penemuan Jawatankuasa Kira-Kira Wang Negara.

“Bilangan aduan serta rungutan yang dilaporkan kepada Suruhanjaya Pencegahan Rasuah Malaysia, subjek yang terkandung dalam surat layang, berita yang terpapar dalam media dan isu yang diuar-uarkan dalam media sosial, hendaklah dijadikan cermin serta dianggap petunjuk kepada situasi rasuah yang berlaku.

“Malah jalan raya berlopak, longkang tersumbat, bangunan runtuh, bumbung bocor, pencemaran alam, penerokaan haram, rumput dan taman yang tidak terurus, masing-masing mempunyai bahasa tersendiri, menyampaikan mesej akan standard tadbir urus yang sedang berlaku,” titah baginda.

Sultan Nazrin bertitah hari ini lebih ramai manusia yang disesatkan dengan kuasa dan kekayaan tanpa sedar dan malu akan kebarangkalian tergelincir melakukan perbuatan berunsur syirik kerana sanggup mengabdikan diri menjadi hamba kepada wang, kuasa, pangkat dan jawatan sehingga mendewakan manusia lain.

Baginda juga mengingatkan bahawa sumber kuasa yang diperoleh melalui sogokan belum terjamin dikembari dengan kesetiaan dan sifat sebenar manusia akan terserlah ketika mendapat jawatan, kuasa serta kekayaan dengan tidak lagi mengotakan janji selain menjelmanya sifat sombong dan bongkak.

Dalam pada itu, Sultan Nazrin bertitah dalam usaha melakukan yang makruf dan menentang yang mungkar, jangan sama sekali berputus asa berdoa memohon petunjuk dan kekuatan daripada Ilahi, justeru baginda menitahkan khutbah pada setiap solat Jumaat di negeri Perak dilengkapkan dua doa.

“Pertama: Ya Dzal Jalali Wal Ikram! Jadikanlah kami antara hamba-Mu yang memelihara amanah. Kuatkan iman kami agar menjauhi perbuatan khianat seperti salah guna harta benda bukan milik kami, memberi atau menerima rasuah, menyalahgunakan kuasa untuk kepentingan diri, serta jauhkan kami termasuk dalam golongan yang mengabaikan tanggungjawab yang diamanahkan.

“Kedua: Ya Malikul Mulk! Jauhi negara kami daripada kehancuran disebabkan perbuatan rasuah; serahkan tanggungjawab pimpinan dan pengurusan negara kami kepada kalangan hamba-Mu yang amanah dan ikhlas, serta tegas lagi berani menegakkan kebenaran dan melaksanakan keadilan berlandaskan hukum,” titah baginda.

Sultan Nazrin bertitah bahawa negara juga memerlukan lebih ramai murabbi (pendidik) untuk tampil ke hadapan secara berani menggemakan mesej memerangi rasuah kerana golongan ini mempunyai peranan yang amat penting untuk mendidik dan menyuburkan kesedaran kerohanian serta moral.

Mengenai pelancaran buku hari ini, Sultan Nazrin bertitah bahawa pendekatan penulis, Dr Mohd Kamal merupakan pendekatan baharu di luar kotak budaya bangsa melalui pemilihan dua kata kunci iaitu korupsi serta kemunafikan dan mengaitkannya dengan politik Melayu sebagai tajuk buku dan kandungan buku ini amat perlu disebarkan mesejnya ke setiap tempat dalam bahasa yang mudah difahami. –AlHijrah Online


ROSMAH DAPAT KEMBALI PASPORTNYA, BERLEPAS KE SINGAPURA 23 MAC

PUTRAJAYA: Mahkamah Rayuan hari ini membenarkan permohonan Datin Seri Rosmah Mansor untuk pelepasan sementara pasportnya bagi membolehkan dia berlepas ke Singapura untuk melawat anak perempuannya dan seorang daripada cucunya yang tidak sihat.

Panel tiga hakim yang terdiri daripada Hakim Datuk Seri Kamaludin Md Said, Datuk Hadhariah Syed Ismail dan Datuk Azman Abdullah membuat keputusan itu selepas timbalan pendakwa raya Poh Yih Tinn tidak membantah permohonannya.

Hakim Kamaludin berkata memandangkan tiada bantahan oleh pihak pendakwaan terhadap permohonan itu, mahkamah sebulat suara memberikan perintah itu mengikut terma.

Terdahulu peguam Rosmah, Datuk Jagjit Singh memaklumkan kepada mahkamah bahawa isteri bekas Perdana Menteri Datuk Seri Najib Tun Razak itu memohon kebenaran mahkamah untuk mendapatkan kembali pasport antarabangsanya bagi membolehkan beliau pergi ke Singapura untuk melawat anak perempuannya, dan menantunya serta dua cucu, yang seorang daripadanya tidak sihat.

Beliau berkata Rosmah akan berlepas ke Singapura pada 23 Mac, dan akan berada di negara republik itu selama enam minggu, di samping menyambut Hari Raya Aidilfitri di sana, sebelum kembali pada 5 Mei.

“Kami berjanji untuk memulangkan pasportnya (Rosmah) (ke mahkamah) dalam tempoh seminggu selepas dia kembali,” kata Jagjit Singh.

Poh kemudian mencadangkan agar Rosmah memulangkan pasportnya pada atau sebelum 10 Mei.

Pasport Rosmah disita oleh mahkamah pada 2019 selepas dia didakwa bagi pertuduhan rasuah.

Pada 1 Sept tahun lepas, hakim Mahkamah Tinggi Kuala Lumpur ketika itu Mohamed Zaini Mazlan (kini hakim Mahkamah Rayuan) mendapati Rosmah bersalah atas tiga pertuduhan rasuah membabitkan projek solar hibrid RM1.25 bilion.

Rosmah, 71, dijatuhi hukuman penjara 10 tahun bagi setiap pertuduhan, yang berjalan serentak, bermakna dia hanya akan menjalani hukuman penjara 10 tahun; di samping denda RM970 juta, yang jika gagal dibayar akan boleh membawa kepada hukuman penjara 30 tahun.

Dia didakwa terhadap satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings, Saidi Abang Samsudin.

Mahkamah Tinggi bagaimanapun membenarkan penangguhan pelaksanaan hukuman penjara dan denda, sementara menunggu rayuannya di Mahkamah Rayuan.

Rayuan Rosmah terhadap sabitan, penjara 10 tahun dan denda RM970 juta bagi kesalahan rasuah membabitkan projek solar hibrid untuk 369 sekolah luar bandar di Sarawak itu, ditetapkan untuk dibicarakan di Mahkamah Rayuan selama empat hari mulai 11 Julai.

Turut mewakili Rosmah, yang hadir di mahkamah hari ini, ialah peguam Datuk Akberdin Abdul Kader dan Azrul Zulkifli Stork.–AlHijrah Online


BRUNEI KEMBALI KETATKAN AKTIVITI SOSIAL SELEPAS KES COVID-19 DIKESAN

BANDAR SERI BEGAWAN: Brunei kembali melaksanakan peraturan penjarakan sosial ketat selepas terdapat lapan kes baharu COVID-19 dikesan di negara itu.

Kes baharu itu terdiri daripada tujuh jangkitan tempatan dan satu kes import.

Menurut Kementerian Kesihatan Brunei, langkah kawalan dilaksanakan semula selama dua minggu, antaranya penutupan pusat keagamaan, pembelajaran dalam talian kembali berkuatkuasa, larangan ‘dine-in’ di premis makanan, pusat riadah serta pawagam ditutup.

Dalam perkembangan yang sama, Kementerian Kesihatan negara itu turut mewajibkan pemakaian pelitup muka dengan arahan berkenaan berkuatkuasa kepada semua individu tanpa mengira status vaksinasi.

Setakat ini, jumlah kes COVID-19 di Brunei mencatatkan jumlah 347 kes sepanjang pandemik itu melanda di negara tersebut.

Sebelum ini, Brunei mencatatkan rekod sifar jangkitan COVID-19 tempatan selama 457 hari sejak kes terakhir dilaporkan pada 6 Mei 2020 lalu.—AlHijrah Online


KKM TIDAK MAMPU TAMPUNG PENINGKATAN SEHINGGA 2000 KES BARU SETIAP HARI – PM

KUALA LUMPUR: Fasiliti Kementerian Kesihatan Malaysia (KKM) kini tidak lagi mampu untuk menampung peningkatan sehingga 2,000 kes baharu setiap hari.

Perdana Menteri Tan Sri Muhyiddin Yassin memaklumkan, sistem kesihatan negara kini berdepan dengan keadaan genting.

“Saya ingin jelaskan realiti situasi sistem kesihatan yang sedang kita hadapi sekarang.

“15 buah hospital COVID-19 mencatatkan kadar penggunaan katil COVID-19 (bukan ICU) melebihi 70 peratus.

“Di Lembah Klang kadar penggunaan katil ICU untuk pesakit COVID-19 di Hospital Kuala Lumpur dan di Pusat Perubatan Universiti Malaya telah mencapai 100 peratus manakala di Hospital Sungai Buloh pula telah mencapai 83 peratus,” katanya dalam Perutusan Khas Pelaksanaan PKP hari ini.

Muhyiddin berkata kadar penggunaan katil ICU untuk pesakit COVID-19 di lima buah negeri iaitu Perak, Selangor, Melaka, Terengganu dan Sarawak juga telah melebihi 70 peratus.

Tambahnya ketika ini terdapat lebih dari 1,450 orang anggota perubatan di hospital seluruh negara yang telah dijangkiti atau terpaksa menjalani arahan kuarantin dan tidak dapat bertugas.

“Jumlah kematian akibat COVID-19 pula terus meningkat kepada 521 kes dengan kadar kematian sebanyak 0.41 peratus.

“Malaysia mencatatkan lebih 100 kes kematian sebulan bagi bulan Oktober hingga Disember 2020 berbanding dua hingga 59 kes kematian sebulan bagi bulan Mac hingga September 2020,” katanya.

Selain itu ujarnya pertambahan kes harian yang tinggi menyebabkan kelewatan petugas kesihatan untuk mengambil para pesakit di rumah untuk dibawa ke hospital dan Pusat Kuarantin dan Rawatan Risiko Rendah COVID-19 (PKRC).

Katanya bencana banjir dan peningkatan kes di beberapa negeri juga menyukarkan proses mobilisasi anggota di dalam negeri dan juga di antara negeri.

Situasi itu kata Muhyiddin menyukarkan usaha menambah bilangan katil ICU untuk pesakit kritikal. — AlHijrah Online


BAS BAWA 60 PELAJAR UNIVERSITI TERBABAS DI TANJUNG MALIM

IPOH: Sebuah bas membawa kira-kira 60 pelajar universiti dipercayai terbabas sebelum terbalik di Jalan Slim Lama, Tanjung Malim lewat petang tadi.

Ketua Polis Daerah Muallim Supt Mohd Hasni Mohd Nasir berkata pihaknya menerima panggilan mengenai kejadian pada kira-kira 7 petang.

“Kemalangan melibatkan bas terbabas sendiri selepas Simpang Kota Malim Prima. Siasatan awal mendapati 11 orang penumpang termasuk pemandu mengalami kecederaan ringan dan telah dibawa ke Hospital Slim River untuk menerima rawatan,” katanya dalam kenyataan di sini hari ini.

Beliau berkata punca kejadian masih dalam siasatan dan perkembangan kes akan dimaklumkan dalam masa terdekat.

Sementara itu, Ketua Balai Bomba dan Penyelamat (BBP) Tanjung Malim, Mohd Zairul Fahmi Mohd Nazari ketika dihubungi Bernama berkata pihaknya telah ke lokasi kejadian bagi kerja menyelamat.–AlHijrah Online


KADAR TOL EMPAT SYARIKAT KONSESI KEKAL HINGGA TAMAT TEMPOH

KUALA LUMPUR: Kadar tol melibatkan empat syarikat konsesi lebuh raya sekitar Lembah Klang tidak akan dinaikkan dan kekal sehingga tamat tempoh konsesi melalui langkah penstrukturan semula syarikat berkenaan, kata Perdana Menteri Datuk Seri Ismail Sabri Yaakob.

Beliau berkata penstrukturan itu dilaksanakan sejajar dengan prinsip serta objektif utama kerajaan iaitu untuk mengurangkan beban Keluarga Malaysia serta tidak melibatkan implikasi kewangan kepada kerajaan.

“Ini merupakan usaha berterusan kerajaan untuk memastikan Keluarga Malaysia tidak terbeban khususnya dengan kenaikan kadar tol sepertimana yang ditetapkan dalam perjanjian konsesi.

“Penjimatan ini boleh dimanfaatkan bagi program pembangunan infrastruktur negara dan kemudahan-kemudahan lain yang perlu diutamakan demi kesejahteraan Keluarga Malaysia,” katanya dalam kenyataan hari ini.

Perdana menteri berkata keputusan itu dibuat setelah penelitian terperinci dilakukan meliputi semua aspek iaitu bebanan kepada pengguna, obligasi kerajaan selaras dengan Perjanjian Konsesi serta beban kewangan kerajaan.

Ismail Sabri memaklumkan kerajaan bersetuju dengan cadangan penstrukturan semula melibatkan Kesas Sdn Bhd yang menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara-Puchong (LDP).

Ismail Sabri berkata penstrukturan itu juga dapat menjimatkan bayaran pampasan dari 1 Jan 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Katanya perincian lanjut berhubung kelulusan kerajaan mengenai penstrukturan semula itu akan dimaklumkan oleh Menteri Kanan Kerja Raya Datuk Seri Fadillah Yusof. – AlHijrah Online


RAKYAT MALAYSIA TIDAK DIBENAR KE LUAR NEGARA

PUTRAJAYA: Rakyat Malaysia masih tidak dibenarkan ke luar negara buat masa ini terutamanya ke negara berisiko tinggi penularan pandemik COVID-19.

Menteri Kanan (Kluster Keselamatan) Datuk Seri Ismail Sabri Yaakob berkata arahan itu turut terpakai kepada pelajar di negara ini yang mahu menyambung pengajian di Indonesia kerana negara berkenaan merupakan antara negara berisiko tinggi jangkitan COVID-19.

“Rakyat kita termasuk pelajar yang mahu ke luar negara ketika ini tidak dibenarkan, sesetengah negara juga tidak menerima kemasukan rakyat dari negara lain ke negara mereka.

“Indonesia dianggap sebagai antara negara mempunyai risiko tinggi (COVID-19) selain Amerika Syarikat, Brazil dan sebagainya,”  katanya pada sidang media harian Perintah Kawalan Pergerakan Bersyarat (PKPB) di sini hari ini.

Semalam, media tempatan melaporkan pelajar perubatan Malaysia yang pulang ke tanah air dan perlu kembali ke Indonesia untuk menduduki Ujian Kompetensi Mahasiswa Program Profesi Dokter (UKMPPD) perlu mematuhi prosedur kesihatan ketat yang ditetapkan termasuk memiliki sijil kesihatan.

UKMPPD, syarat wajib bagi pelajar perubatan tahun akhir yang ditetapkan Kementerian Pendidikan dan Kebudayaan Indonesia, sebelum ini dijadual pada Mei lepas namun ditunda kepada Ogos susulan penularan COVID-19.

Dalam perkembangan lain, Ismail Sabri berkata Kementerian Pengajian Tinggi (KPT) memaklumkan arahan mengosongkan asrama di beberapa universiti telah dibatalkan.

Beliau diminta mengulas arahan beberapa universiti tempatan sebelum ini agar pelajar mengosongkan asrama, namun pelajar terlibat berdepan masalah untuk merentas negeri bagi mengambil barangan masing-masing yang masih ada di asrama.

Sementara itu, Ismail Sabri berkata sehingga hari ini, KPT sudah menghantar pulang 55,848 pelajar yang terkandas di kampus ke pangkuan keluarga masing-masing.

“Hari ini, seramai 574 pelajar dihantar ke kampung halaman masing-masing melalui penerbangan Kuala Lumpur ke Kota Kinabalu,” katanya. — BERNAMA


SEORANG MAUT, DUA CEDERA SELEPAS PAIP GAS MELETUP DI LAWAS

LAWAS: Seorang maut manakala dua lagi cedera selepas saluran Paip Gas Sabah Sarawak (SSGP) Petronas di Long Ugui, Lawas meletup pada kira-kira 2 petang tadi.

Jurucakap Pusat Gerakan Operasi (PGO) Bomba Sarawak memaklumkan satu pasukan dari Balai Bomba dan Penyelamat (BBP) Lawas telah digerakkan ke lokasi kejadian pada 2.50 petang selepas menerima laporan.

“Setibanya di lokasi, komander operasi memaklumkan keluasan kebakaran dan letupan dianggarkan pada jarak radius 400 meter dan kebakaran turut melibatkan sebuah motosikal, sebuah ekskavator, sebuah bulldozer dan sebuah lori.

“Seorang mangsa disahkan meninggal semasa berada dalam ekskavator manakala dua lagi mangsa telah cedera melecur di beberapa anggota badan,” katanya dalam satu kenyataan di sini, hari ini.

Menurutnya, mangsa yang maut dikenali sebagai Hadi Wiyono manakala dua yang cedera hanya dikenali sebagai Hendrick dan Gabriel Meripa.

Punca kebakaran masih dalam siasatan dan difahamkan pihak Petronas akan mengeluarkan kenyataan mengenai kejadian itu.

Sementara itu Residen Bahagian Limbang Sebi Abang meminta orang ramai di kawasan Long Ugui, Lawas agar tidak menghampiri kawasan tapak projek SSGP susulan kejadian letupan yang dilaporkan hari ini.

Beliau berkata semua pihak juga diminta agar tidak membuat sebarang spekulasi berhubung insiden terbabit yang melibatkan saluran paip di antara Long Ugui dan Long Sukang.

Sebi yang juga Pengerusi Jawatankuasa Bencana Bahagian Limbang enggan mengulas lanjut berita tular yang membabitkan kemalangan jiwa dan pekerja dalam insiden berkenaan yang dilaporkan kepada Bomba dan Penyelamat kira-kira jam 2.49 petang.

“Kita tunggu laporan rasmi pihak berkuasa kerana perkara ini sekarang berada di bawah kawalan pihak berkenaan,” tambahnya.–AlHijrah Online


PPZ-MAIWP SEDIA BANTU GOLONGAN MEMERLUKAN SELEPAS MORATORIUM TAMAT

KUALA LUMPUR: Golongan sasar yang terkesan susulan penamatan tempoh moratorium pembayaran balik pinjaman pada September depan sedia dibantu Pusat Pungutan Zakat-Majlis Agama Islam Wilayah Persekutuan (PPZ-MAIWP).

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata dengan jumlah kutipan zakat PPZ-MAIWP yang meningkat tahun ini, ia boleh disalurkan kepada lebih ramai golongan yang memerlukan.

“Kami harap kita boleh dapat sejumlah besar daripada zakat dan kita akan menjadi penyumbang yang besar kepada isu-isu yang berkait kepada fakir miskin dan mereka yang memerlukan,” katanya.

Beliau berkata demikian kepada media selepas Majlis Zakat Korporat dan Penyerahan Sijil Zakat di Putrajaya.– AlHijrah Online


KKM SEDANG SIASAT DUA KENAMAAN DIKAITKAN KES COVID-19

KUALA LUMPUR: Kementerian Kesihatan (KKM) sedang menyiasat mengenai maklumat yang tular di media sosial mengenai dua orang kenamaan yang dikaitkan dengan kes positif COVID-19 iaitu kes ke-26 Malaysia.

Ketua Pengarah Kesihatan, Datuk Dr Noor Hisham Abdullah berkata perkara itu sedang disiasat KKM dan tindakan sedang diambil mengenainya.

“Untuk makluman, kes ke-26 yang dilaporkan pada 1 Mac sedang dirawat dan dipantau di wad isolasi Hospital Sungai Buloh dan dalam keadaan stabil.

“Lima kontak rapat keluarga, seorang pembantu khas kepada kes ke-26 dan seorang kakitangan kesihatan swasta telah disahkan negatif COVID-19. Siasatan dan pengesanan kontak rapat masih terus dijalankan,” katanya dalam satu kenyataan hari ini.

Tular di media sosial sejak semalam mengenai seorang bekas menteri dan timbalan menteri dipercayai kontak rapat dengan kes ke-26 positif COVID-19 dan berhubung langsung dengan orang lain termasuk petugas media, sehingga mencetuskan kekhuatiran dan kemungkinan mereka perlu melakukan saringan kesihatan.

Sehubungan itu, Dr Noor Hisham berkata orang ramai diingatkan tidak menularkan berita-berita mengenai kes jangkitan COVID-19 yang tidak disahkan oleh KKM bagi mengelakkan situasi panik dan salah faham dalam masyarakat.

“KKM juga ingin menegaskan bahawa siasatan ke atas kes positif COVID-19 serta pengesanan kontak dilakukan mengikut prosedur yang ditetapkan dalam Garispanduan Pengurusan COVID-19 di Malaysia No.04/2020,” katanya.

Beliau menjelaskan kontak rapat adalah mereka yang berhubung rapat dengan kes yang disahkan positif COVID-19. Ini terdiri daripada mereka yang mempunyai kontak rapat dalam lingkungan satu meter dengan kes positif COVID-19 seperti anggota kesihatan yang merawat kes tanpa memakai Peralatan Perlindungan Diri (PPE) yang disarankan atau mereka yang tinggal dalam satu rumah sama.

Hanya mereka dalam kategori kontak rapat kes positif sahaja yang akan disaring dan diambil sampel bagi ujian pengesanan jangkitan COVID-19, katanya.

“Individu yang mempunyai kontak dengan mereka yang sekadar disyaki dijangkiti COVID19 dan belum disahkan melalui ujian makmal bukan dikategorikan sebagai kontak dan tidak diambil sampel,” tegas beliau.

Sehubungan itu, orang ramai dinasihatkan untuk sentiasa mengamalkan kebersihan diri yang baik dengan sentiasa mencuci tangan dengan air dan sabun atau dengan menggunakan cecair pembasmi kuman. — BERNAMA


MP NIBONG TEBAL REBAH KETIKA BERBAHAS

KUALA LUMPUR : Sesi perbahasan Dewan Rakyat petang ini dihentikan sebentar susulan Ahli Parlimen Nibong Tebal Datuk Mansor Othman rebah semasa sedang berbahas.Beliau sebelum itu dilihat terhenti seketika ketika berucap, kelihatan terhoyong-hayang dan rebah, namun sempat disambut oleh Ahli Parlimen Subang Jaya Wong Chen.Ahli Parlimen Ledang Syed Ibrahim Syed Noh yang berada di bahagian belakang Mansor turut meluru bagi membantu ahli Parlimen berkenaan.Melihat keadaan itu, Timbalan Speaker Dewan Rakyat Nga Kor Ming, meminta pasukan perubatan yang berada di luar dewan supaya masuk untuk membantu memberikan rawatan awal.Nga kemudian turut menangguhkan persidangan Dewan Rakyat lebih kurang lima minit.Mansor dilaporkan sedar dan dipapah keluar dewan kira-kira 10 minit selepas diberikan rawatan awal itu. — BERNAMA